amanoisuno/poet huggingface dataset:
初春游李太尉宅東池 蘇轍
蓬島靈仙宅，星河帝女居。波光泛金翠，樓影動雲霞。清淺游魚過，參差垂柳斜。移舟更尋勝，遠見小桃花。
次韵程相公以柳湖久涸輒引蔡水溉注感而成咏二首  其一 蘇轍
鱗鱗沙脚出平湖，一噴珠璣碧有餘。依舊鏡中橫紫閣，却從天外望仙閭。粉花又結青蓮子，金尾還跳赤鯉魚。自惜支離苦爲病，重來應共酒杯疏。
次韵程相公以柳湖久涸輒引蔡水溉注感而成咏二首  其二 蘇轍
老魚呴鬣困無津，鑿破靈河漲舊濆。明月還從沙渚見，紅塵却傍柳堤分。急泉垂下長虹尾，駴浪飛來白鷺群。范蠡如聞應更愛，解摇雙槳入西曛。
詩一首 蘇轍
君不見峨眉山西雪千里，北望成都如井底。春風百日吹不消，五月行人如凍蟻。紛紛市人爭奪中，誰信言公似贊公。人間熱惱無處洗，故向西齋作雪峰。我夢扁舟適吳越，長廊靜院燈如月。開門不見人與牛，惟見空庭滿山雪。
留題石經院三首  其一 蘇轍
岧嶢山上寺，近在古城中。苦恨河流遠，長教眼力窮。
留題石經院三首  其二 蘇轍
盤曲山前路，流年向此消。興亡須一弔，范叟卧山腰。
留題石經院三首  其三 蘇轍
孤絕山南寺，僧居無限清。不知行道處，空聽暮鐘聲。
絕勝亭 蘇轍
夜郎秋漲水連空，上有虛亭縹緲中。山滿長天宜落日，江吹曠野作驚風。爨烟慘淡浮前浦，漁艇縱橫逐釣筒。未省岳陽何似此，應須子細問南公。
張公洞 蘇轍
亂山深處白雲堆，地坼中空洞府開。繭甕有天含宇宙，瑶臺無路接蓬萊。金芝春暖青牛卧，珠樹月明黄鶴回。此日登臨興何限，春風吹綻碧桃腮。
雎陽五老圖 蘇轍
賢才冠世得優閒，免向金門老贅冠。頌德華名盈滿軸，規章文獻表穹桓。宦家有道生忠烈，夷夏初寧諫齒寒。正是紫微垣裏客，如今列上畫圖看。
金沙臺 蘇轍
待罪東軒僅兩秋，搉酤事了且夷猶。奬崇善類詢輿論，過訪仁賢棹小舟。契合通家心異姓，情敦同氣邁凡流。金沙臺上聊舒樂，即景題詩閤酒甌。
句  其一 蘇轍
無山得似巫山秀，何水能如河水清。
句  其二 蘇轍
謂語巴東人，世世當諱準。
句  其三 蘇轍
仿佛城南路，繁香撲市橋。
句  其四 蘇轍
清江入城郭，小浦生微瀾。
送程給事知越州  其一 何正臣
史君承詔出黄扉，急漿翩翩畫鷁飛。天上鵷鸞猿鶴喜頻歸。列城將吏瞻戎節，夾道鄉人看錦衣。今古蓬萊足吟咏，更留風月待珠璣。
送程給事知越州  其二 何正臣
立就金城漳海邊，從來經制祇茫然。一千里候無宵警，十萬人家自晏眠。異城早聞回陣馬，將軍從此罷樓船。功成事往翻然去，用捨如公信可賢。
運司園亭 西園 杜敏求
潭潭刺史府，宛在城市中。誰知園亭勝，似與山林同。幽鳥語晴晝，好花嬌春風。物情如有待，賦咏屬詩翁。
運司園亭 玉溪堂 杜敏求
堂前對花柳，堂後瞰沼沚。賢者堂中人，虛心湛如水。煩暑當風窗，中宵隱月几。作詩紀勝概，詩與水清泚。
運司園亭 雪峰樓 杜敏求
西山最高峰，積雪連四季。登樓試寓目，入國有故地。烽候雖久息，武經思豫備。文饒昔籌邊，公意今無愧。
運司園亭 海棠軒 杜敏求
東風開百花，獨有海棠勝。猩血染珠璣，點綴枝條賸。日暖錦段新，雨餘燕脂凝。何待東閤梅，方能動詩興。
運司園亭 月臺 杜敏求
明從海上來，皎皎入我牖。何如登高臺，對月把尊酒。問月月無言，浩歌詩千首。幾人知此樂，此樂公所有。
運司園亭 翠錦亭 杜敏求
材大難爲用，嘗誇古柏篇。亭前老楩楠，黛色亦參天。夏暑借清陰，秋籟得自然。有如愛庭楸，朝暮東西偏。
運司園亭 湲玉亭 杜敏求
林亭幽且深，砌下玉溪水。淙琤環珮聲，曉夕清心耳。使君性所樂，愛玩不少已。方持利物心，默坐窮至理。
運司園亭 茅庵 杜敏求
深深竹林下，圓庵最幽僻。高懷本恬曠，野趣助閒適。衆人奔名徒，浮世縈物役。豈知庵中樂，道勝心自逸。
運司園亭 水閣 杜敏求
方池導流水，橫閣上尋丈。晨曦夜月光，罩影相滉漾。游魚時出沒，飛鷗亦下上。終朝倚欄桿杆，不見有風浪。
運司園亭 小亭 杜敏求
二亭雖云小，好在泉石間。白石自齒齒，清泉亦潺潺。公府無留事，暫來寄余閑。筇杖烏角巾，一日幾往還。
句 杜敏求
農夫苦相問，燮理是何人。
句 韓宗恕
若使漢廷重用賦，子虛應恨不同年。
耳疾去後呈東坡 王詵
老婆心急頻相勸，性難只得三日限。我耳已較君不割，且喜兩家皆平善。
過後避莊宗廟寄曹殿帥貫道 王詵
代梁繼李號良圖，却惑歌兒便喪軀。試拂塵埃覘遺像，元來滿面是髭鬚。
潁昌湖上贈諸公 王詵
清影十分月，暗香干柄蓮。不知從此別，高會復何年。
奉和子瞻內翰見贈長韻 王詵
帝子相從玉斗邊，洞簫忽斷散非煙。平生未省山水窟，一朝身到心茫然。長安日遠那復見，掘地寧知能及泉。幾年漂泊漢江上，東流不舍悲長川。山重水遠景無盡，翠幕金屏開目前。晴雲冪冪曉籠岫，碧嶂溶溶春接天。四時爲我供畫本，巧自增損媸與妍。心匠構盡遠江意，筆鋒耕徧西山田。蒼顔華髪何所遣，聊將戲墨忘餘年。將軍色山自金碧，蕭郎翠竹夸嬋娟。風流千載無虎頭，於今妙絕推龍眠。豈圖俗筆掛高詠，從此得名因謫仙。愛詩好畫本天性，輞口先生疑宿緣。會當別寫一匹煙霞境，更應消得玉堂醉筆揮長篇。
子瞻再和前篇非惟格韻高絕而語意鄭重相與甚厚因復用韻答謝之 王詵
憶從南澗北山邊，慣見嶺雲和野煙。山深路僻空弔影，夢驚松竹風蕭然。杖藜芒屩謝塵境，已甘老去栖林泉。春籃採朮問康伯，夜竈養丹陪稚川。漁樵每笑坐爭席，鷗鷺無機馴我前。一朝忽作長安夢，此生猶欲更問天。歸來未央拜天子，枯荄敢自期春妍。造物潛移真幻影，感時未用驚桑田。醉來却畫山中景，水墨想像追當年。玉堂故人相與厚，意使嫫母齊聯娟。豈知憂患耗心力，讀書懶去但欲眠。屠龍學就本無用，只堪投老依金仙。更得新詩寫珠玉，勸我不作區中緣。佩服忠言匪論報，短章重次木瓜篇。
句 王詵
佳人已屬沙吒利，義士今無古押衙。
上王晉卿 王詵門客
幾年流落向天涯，萬里歸來兩鬢華。翠袖香殘空浥淚，青樓雲渺定誰家。佳人已屬沙吒利，義士今無古押衙。回首音塵相沉絕，春鶯休囀沁園花。
賦新繁周表權如詔亭 李琮
家愛兒孫國愛臣，無邪慈教本來均。非因積善能傳慶，安見天心語合人。席擁詩書纔是樂，門多車馬別成春。榜亭豈獨榮樽俎，意欲推餘勸里民。
和馮允南見寄 李琮
半生才命苦嗟殊，肯更詩窮效聖俞。清識豈期回顧盼，嘉篇聊用借虛無。鄉心歲月疑如夢，官況塵埃直未奴。聞道南充風物好，未能歸去且狂圖。
感泉山 李琮
纔到林巒契賞心，蕭然便欲缷朝簪。兩三里路穿田水，四五人家倚樹陰。漁叟投竿驚鷺宿，牧童停留學禽音。青絲洞裏泉聲響，流出空山換古今。
句 李琮
腥味魚中墨，衣成木上綿。
遊盤溪園亭二首  其一 白麟
割忙載酒把寒來，指點盤溪花未開。撼動東風須好句，掃除積雪放春回。
遊盤溪園亭二首  其二 白麟
愛梅愛竹愛溪山，可惜天公未放閒。待學盤溪溪上老，松門雖設日常關。
盤溪之遊前一日知幾太博行矣同令君梅下清飲不無悵然吾人會合之難再賦絕句  其一 白麟
君去我來吟賞地，盤溪環繞翠微中。溪人似祕驚人語，不許從容一醉同。
盤溪之遊前一日知幾太博行矣同令君梅下清飲不無悵然吾人會合之難再賦絕句  其二 白麟
騎鯨人去醉吟來，公子風流尊爲開。笑問竹間梅淡泊，何如筵上舞低回。
合江探梅 白麟
艇子飄搖喚不回，半溪清影漾疏梅。有人隔岸頻招手，和月和霜剪取來。
峨眉 白麟
四海佛宮闕，三峨不待誇。山深龍聽法，野迥鹿銜警。
寓居敘南 白麟
僰道古戎州，何人開天荒。向者名勝流，經茲水雲鄉。少陵三百年，繼踵山谷黄。二老經行處，草木生輝光。
詩一首 白麟
誰破天荒開僰道，千載巖木護天宮。背城山合疑無路，面水窗橫自有風。
句 雷周輔
路險客須到，山高人盡耕。
和康提刑過端州 陳懌
舊歷江山眼重開，平成搖轡賞嵩臺。晉康假道昔爲守，按部今持使節來。
和康提刑過康州 陳懌
民居城柵盡非元，唯有江山似昔年。聽訟棠陰遺舊址，按行臺旆照晴川。重來自喜恩威洽，別後常嗟歲月遷。道側老人曾臥轍，拜迎相顧倍怡然。
玉華山 張峋
玉華山誰窮遠近，百里迴旋勢方盡。削成蒼玉倚青天，氣象軒軒獨奇俊。黄河哮顑摧崑崙，一峰飄落如龍蹲。白雲低垂半巖腹，茫茫日輪平地奔。驚湍瀑流飛辟歷，松根巉巖裂石壁。洞門晝閉不知深，仙人瓊漿滿杯碧。饑鼯啼煙猿嘯風，子規聲哀愁滿容。山鳥嚶嚀繞喬木，唯有黄鶴鳴噰噰。翠華迢迢來避暑，飄然陵雲欲輕舉。當時此地最清涼，九成翠微不足數。玉鞘聲斷宮殿閑，大龍飛去髯難攀。川巒如舊人事變，但見明月留空山。
觀洛城花呈堯夫先生 張㟭
平生自是愛花人，到處尋芳不遇真。祇道人間無正色，今朝初見洛陽春。
句 謝卿材
東傾壺柄雙流水，西闞甌唇四別峰。
將還河北留別堯夫先生 邢恕
先生抱道隱牆東，心迹兼忘出處通。圮下每慚知孺子，床前曾憶拜龐公。已將目擊存微妙，直把神交寄始終。此日離違限南北，蕭蕭班馬正依風。
送程給事知越州 邢恕
稽山鑑水正宜秋，笑領銅符下鷁舟。青瑣夕郎傳故事，鴻都仙客足風流。錦衣著去經鄉國，繭紙翻成賦郡樓。祇恐漢廷須雅望，寇公難得隔年留。
隨州 邢恕
荆楚西南地，清明咫尺天。遠山猶带雪，高柳已藏煙。
酬魏少府侍直史館 邢恕
麗藻高鄭衛，專學美齊傳。容揄難有屬，筆削少能干。
華嚴巖 邢恕
一簇僧房路屈盤，不踰城郭到林巒。何人爲假丹青手，寫入輕綃掛壁看。
題愚溪 邢恕
溪流貫清江，湍瀨亘百里。龍蛇幾盤紆，雷雨忽奔駛。石橫渠狀穿鑿，怪力祖誰氏。突如見頭角，虎豹或蹲峙。橫杠互枝柱，小艇俄紛委。蘋藻翳泓澄，松竹蔭崖涘。兩山束鳥道，側岸數魚尾。繚然閟深幽，梵字疊危址。鍾唄雜灘聲，亭臺森水底。凭欄幾游目，杖策時臨履。酒杓間茶鐺，棋枰延晝晷。放懷得天倪，清嘯謝塵滓。忽忘兒女縛，似接嬴秦子。顧予拙謀身，霜鬢颯垂耳。雅意在延齡，丹砂夙充餌。焉得茲結廬，帳念遠桑梓。
獨遊偶題 邢恕
頹然一睡足，巖溜尚潺湲。面几郎山郭，寂無人世喧。
遊浯溪 邢恕
歸舟一夜泊浯溪，曉雨絲絲不作泥。□石蒼崖訪遺刻，更磨苔蘚爲留題。
朝陽巖絕句  其一 邢恕
濯足臨澄碧，和雲臥石室。淅瀝天風生，披襟當呼吸。
朝陽巖絕句  其二 邢恕
巖巔風雨落泉聲，巖下江流見底清。夾岸松筠倒流影，炊煙漁父近寒城。
句  其一 邢恕
雲容山色爭奇□，遠水遙天共落暉。
句  其二 邢恕
城隅樓榭與雲平，城下溪流見底清。
句  其三 邢恕
溳水带西城，城高敞郡亭。
句  其四 邢恕
隨爲楚西南，郡頗富山水。
別石堅 釋大眼
心如一片苗，是苗皆可植。莫種誰堆培，莫容荆與棘。
留京師思歸 王仲甫
黄金零落大刀頭，玉筯歸期劃到秋。紅錦寄魚風逆浪，碧簫吹鳳月當樓。伯勞知我經春別，香蠟窺人一夜愁。好去渡江千里夢，滿天梅雨是蘇州。
登天清閣 趙士掞
夕陽低盡已西紅，百尺樓高萬里風。白髮年年何處得，只應多在倚欄中。
遊虎丘 趙士宇
脫身到泉石，釣具一篷舟。澗險松筠合，山深宮殿秋。角巾可投檄，尊酒且澆愁。甚愧阮宣子，青鈱掛杖頭。
送程給事知越州 畢仲衍
朝回鳴櫓下東流，人自承明向越州。印綬光華將過里，江山蕭灑去迎秋。香銷瑣闥成新夢，雲映蓬萊識舊遊。須體聖心圖任切，鑑湖雖好莫淹留。
鹿鳴宴贈歌妓 翁邁
年方十三四，嬌羞懶舉頭。舞餘駒皎皎，歌罷鹿呦呦。近座香先噴，持杯玉更柔。高唐人去遠，誰與話風流。
矢惠洪問住山  其一 釋懷志
萬機俱罷付癡憨，蹤迹常容野鹿參。不脫麻衣拳作枕，幾生夢在綠蘿庵。
矢惠洪問住山  其二 釋懷志
山中住，獨掩柴門無別趣，三個柴頭品字煨，不用援毫文彩露。
偶書 印首座
折脚鐺見謾自煨，飯餘長是坐堆堆。一從近日生涯拙，百鳥銜華去不來。
偈一首 印首座
不掛寸絲方免寒，何須特地裊長竿。而今落落零零也，七佛之名甚處安。
偈 印首座
丘師伯莫曉，寂寂明皎皎。日午打三更，誰人打得了。
送羅正之年兄出使二浙 趙挺之
相逢三十春，歡宴殊未足。都門今見君，行意一何速。正之南國秀，德業素所畜。才名振京師，賢達競推轂。當年諸邑政，惠愛春蘭馥。惟思結恩信，幾欲弛鞭扑。一朝使王畿，茂草鞠圜獄。高懷富經綸，餘事歸簡牘。風騷入冥搜，落筆動盈幅。忠誠人所懷，正直神介福。輕舟揚高旌，錦袂耀鄉服。西風浙江遠，秋色方在目。歡聲溢閭巷，喜氣霑僮僕。東南歲仍饑，仁主意方屬。君才固有餘，足以振疲俗。行聞變潢潦，千里盡平陸。功成辦歸裝，來赴嚴君促。
朱氏天和堂 趙挺之
華亭山水佳，秀色宛如畫。前賢有隱蹟，卜築俟來者。高人養天和，放浪寄林野。安知歲月徂，但喜名利捨。傳家得之子，流輩推博雅。春風振客衣，逸棹東南下。賦詩臺閣彥，落落珠璣瀉。持觴拜親膝，喜色動鄉社。都城十二衢，塵土翳車馬。一夢逐君行，茲懷已瀟灑。
楊十七應之兄學士挽辭 趙挺之
廓落襟懷德藝優，身名曾不問沈浮。當年冊府曾同命，早歲文場每並遊。寂寂舊廬東南東觀曉，翩翩歸旐北邙秋。都城猶記樽前別，精爽今隨逝水流。
過黯淡灘 初惟深
溪流怪石礙通津，一一操舟若有神。自是世間無妙手，古來何事不由人。
呈荆公 初惟深
年來身計欲何爲，跌宕無成一軸詩。懶把行藏問詹尹，願將生死遇秦醫。丹青效虎留心拙，斤匠良工入手遲。此日知音堪屬意，枯桐正在半焦時。
遊園不遇主人題壁 初惟深
何年突兀庭前石，昔日何人種松柏。乘興閒來就榻眠，一枕春風君莫惜。城西今古陽山色，城中誰有千年宅。往來何必見主人，主人自是亭中客。
絕句 初惟深
多年不見玉川翁，今日相逢小榭東。依舊清涼無長物，只餘松檜養秋風。
謁荆公不遇 初惟深
春江渺渺抱牆流，煙草茸茸一片愁。吹盡柳花人不見，春旗催日下城頭。
挽張幾道 初惟深
吳郡聲名顧與張，龍門當日共升堂。青衫始見登華省，丹旐俄聞入故鄉。含淚孤兒生面垢，斷腸慈母滿頭霜。嗟君十載人間事，不及南柯一夢長。
和吳門章太守五日宴九老于廣華詩 初惟深
使君蕭灑上賓閑，金地無人晝敞關。風靜簫聲來世外，日長仙境在人間。詩成郢客爭揮翰，曲罷吳姬一破顔。此節東南無此會，高名千古映湖山。
紅梅 初惟深
清香皓質世稱奇，謾作輕紅也自宜。紫府與丹來換骨，春風吹酒上凝脂。直教臘雪無藏處，只恐朝雲有散時。溪上野桃何足種，秦人應獨未相知。
古柏 初惟深
四邊喬木盡兒孫，曾見吳宮幾度春。若使當時成大廈，也應隨例作埃塵。
虎丘 初惟深
晉人事高曠，所得多奇僻。雲巖佛子廬，曾爲二王宅。當時槃樂地，俯仰成今昔。林泉亦余好，徘徊想遺迹。那知非昔人，復作登臨客。
劍池 初惟深
雲崖倚天開，蒼淵下澄澈。世傳靈劍飛，山石千丈裂。神蹤去不返，今作蛟龍穴。是非漭難誥，歲久多異說。惟當清夜來，靜賞潭上月。
千人石 初惟深
生公天人師，講法花雨墮。當時聽法衆，片石千人坐。山祇常護持，山鳥不敢污。野人心茫然，傲蕩多酒過。醉來不肯歸，石上看雲臥。
程公闢留客開元飲  其一 初惟深
晝錦新坊路稍西，興來攜客就僧扉。樽前倒玉清無比，筆下鏗金妙欲飛。籃輿直須乘月去，榜歌時聽採菱歸。流傳白雪吳城滿，頓覺炎歊一夕微。
程公闢留客開元飲  其二 初惟深
仙老論文小往還，多才令尹獨能攀。攜觴步入千做界，借榻清臨一水間。笑語不驚沙鳥去，襟懷猶過野僧閑。城中此地無人愛，坐對西南見好山。
牡丹 初惟深
嫚黄妖紫間輕紅，谷雨初晴早景中。靜女不言還愛日，彩雲無定只愁風。爐煙坐覺沈檀薄，妝面回看粉黛空。此別又須經歲月，酒闌攜燭繞芳叢。
雪 初惟深
剪水飛花着地干，世間顔色比應難。謝家兒女空才思，只作因風柳絮看。
漁父 初惟深
一葉生涯逐浪流，悠悠生事共萍浮。蓑披殘雪湘江晚，鈎拂紅塵渭水秋。買酒解衣楊柳岸，得魚吹火荻蘆洲。興闌卻返扁舟去，半掩柴門古渡頭。
贈黄君俞 初惟深
紫書夕降御床邊，門下褒衣繞數千。捧檄喜隨親色動，授經榮勝主恩偏。相如好賦真童子，賈誼多才患少年。道在不須憂絳灌，一時卿相盡知賢。
舟下建溪 初惟深
客航收浦月昏黄，野店無燈欲閉門。半出岸汀楓半死，繫舟猶有去年痕。
過無爲吳氏園池 初惟深
傍水尋幽徑，青林晝掩扉。楊花入竹靜，鳥影度塘稀。石好頻移坐，波清任濯衣。沙鷗如有意，一一近人飛。
都下寄友人葉褧之 初惟深
朝車皆有從，暮轍各有投。茫茫聲利區，賤客難獨留。豈無平生交，音容杳南州。幽懷欲有訴，寤寐不可求。追我夙昔歡，負子今日遊。勉矣尚有適，所困非所羞。
依韻答楊起公見寄 初惟深
釋卷趨南畝，霜風報穫時。不才謀事拙，寸祿及親遲。通塞終難問，短長今自知。何年得乘興，閑趁逸人期。
答公權晚春 初惟深
林圃芳菲盡，空陰繞院青。風條初脫絮，露沼欲生萍。地僻春猶冷，門閑晝亦扃。臨杯學強醉，懷抱只常醒。
題九華閣 初惟深
斗起喧卑地，塵埃不入顔。微尋清晝夢，靜看別州山。隱几孤鴻沒，調琴遠鶴完還。何時了吾事，來此伴君閑。
題公權壁 初惟深
繞舍清陰白晝寒，野情晴喜到門闌。陶潛歲計惟栽菊，楚客家風只種蘭。雨過落花粘履舄，日長輕絮點杯盤。明年官滿君須去，此地應難得此歡。
書通德官舍壁 初惟深
楚水分牆北，閩溪出舍東。冷雲秋欲雪，高木晝常風。冠蓋人聲絕，音書鳥道通。如何阮家子，平地哭塗窮。
明教院 初惟深
寶剎臨蒼峽，門迎萬里船。湍聲沉鳥語，岸沫擁蛟涎。朝供收崖栗，宵瓶煮石泉。平生林壑趣，向此合留連。
送程給事知越州 周直孺
三吳冠蓋並驅馳，名德如公亦已稀。胥口沈珠唐相事，會稽懷綬漢臣歸。光華晝繡家山近，浩蕩秋風畫鷁飛。十萬疲民待仁政，未應祗爲膾鱸肥。
送程給事知越州  其一 李深
從橫才業聳青冥，出處三朝重老成。南就金城幾萬里，東歸戎節擁千兵。書從禹穴探應古，詩想雞林購得名。莫醉故園風月久，壺漿父老已來迎。
送程給事知越州  其二 李深
白首雍容侍從中，高懷常寄五湖東。游文仙殿才終別，作牧稽山地更雄。去國旌旗迎曉日，過家鱸橘正秋風。異時治行如登用，故事西京有弱翁。
題范文正公祠堂  其一 李深
一章奏免鳥銜茶，惠及饒民幾萬家。遺老至今懷德政，爲余談此屢咨嗟。
題范文正公祠堂  其二 李深
危言遷謫向江湖，放意雲山道豈孤。忠信平生心自許，吉凶何卹賦靈烏。
和張祜韻 傅宏
遠望陽城湖，八九雲夢吞。白雲宿殿罅，青蘚埋松根。樵唱林間路，漁歌寺外村。避喧嗜飛閣，未若叩禪門。
和孟郊韻 傅宏
修頂磨穹蒼，雲煙雜古床。僧飯鐘聲遠，仙風桂子香。老檜有寒操，怪石多冷光。俯瞰城郭人，衮衮名利場。
釣臺 賈青
萬疊層峰夾兩溪，雨餘清氣卻炎暉。何時學得嚴陵傲，洗盡塵襟臥釣磯。
黯淡院 賈青
溪聲灘外急，草色兩中深。客意自南北，山光無古今。
送越帥程公闢 曾孝宗
虎符分盾浙江東，艤棹都門使旆雄。雙漿徘徊枌社日，高牙搖曳剡溪風。蓬萊閣宴公書簡，賀監湖浮獄榜空。行聽越民歌德政，亟還青瑣見旌忠。
題清芬閣 劉琯
自從筆削三千首，復見風騷二百年。佳句獨爲時輩許，幽光長伴客星懸。耳孫文采方高蹈，鼻祖聲名更盛傳。曾到先生棲隱處，桐君山下好林泉。
題清芬閣 馬偕
煌煌英烈照穹蒼，清節高名錦繡腸。千卷共傳詩燦爛，萬鍾能鄙德馨香。清芬自是流餘慶，佳氣終當及後昌。逸韻雲孫風味好，鵬摶九萬看翱翔。
和吳公仲庶遊海雲寺 薛繗
寺占靈峰更近州，喧闐騶從錦纏頭。歌鍾乍奏晴雷殷，戈甲急趨春水流。幾處醉眠方枕籍，一城謠俗重嬉遊。賢侯惠意民知否，幾刻嚴闉爲爾留。
永州 楊永節
柳侯好倔奇，頗類元道州。遂令舂陵行，至今猶風流。
請州亭鼓山銘 丁竦
鼓屴崱，峰頂特。窮島夷，頫封域。屏閩東，拱辰北。歲辛亥，帝司赤。竦紳烈，從陗陟。搴若華，揖瑤極。呵蜚霆，蹴鼇脊。披霄根，殫目力。高者仰，深必惕。謹其至，惟古則。
紫閣 薛昌朝
閣下寒溪漲碧湍，閣前蒼翠數峰環。危梯續蹬穿松下，細竹分泉落石前。好鳥啁啾爭喚客，亂雲開合巧藏山。獨來應爲禪僧笑，少有人能伴我閑。
鱸鄉亭 林肇
膾鱸珍珠是吳鄉，丞相曾過賦短章。新作水齋堪寓目，舊停桂棹有餘光。滿前野景煙波闊，自後秋風意氣長。莫待東曹歸憶此，分慳居在碧州旁。
宮詞  其一 王仲修
四海梯航賀歲元，千官環佩拜中天。願從今日稱觴後，舜殿垂衣一萬年。
宮詞  其二 王仲修
前殿風傳萬歲聲，九重歌管樂昇平。欲知慶事叢元日，瑞氣先從帝鼐生。
宮詞  其三 王仲修
元夜笙歌滿上都，九霄皓月舞蟾蜍。燭龍穿仗來天際，萬疊黄雲覆帝車。
宮詞  其四 王仲修
玉鉞光華引六虬，天街萬燭擁宸遊。端門五夜開黄幄，月在蓬山頂上頭。
宮詞  其五 王仲修
春風來自斗杓東，萬物欣欣鼓舞中。鳳紙催裁寬大詔，拂明宣下未央宮。
宮詞  其六 王仲修
雪消鴛瓦東風暖，已覺金虬刻漏長。禁里春寒猶未放，日華先拂赭袍光。
宮詞  其七 王仲修
冒臘交春日向遲，雪殘鳷鵲已多時。宮桃紅小勻丹臉，御柳黄深展翠眉。
宮詞  其八 王仲修
萬戶千門入建章，金繩界路柳絲黄。和風偏度樂聲細，晴日自隨宮線長。
宮詞  其九 王仲修
殿外輕寒一凭欄，春衫初試覺微寬。釵頭故插宜男草，圖得君王带笑看。
宮詞  其一○ 王仲修
畫棟宵寒燕未來，江南誰寄一枝梅。閏年雪後春工晚，羯鼓催花滿檻開。
宮詞  其一一 王仲修
雲嬌煙懶雨初晴，環碧風輕細浪生。盡日黄鸝不飛去，萬年枝上聽簫聲。
宮詞  其一二 王仲修
太平無事似熙豐，天樂聲和下帝宮。禽鳥也能知樂事，宮鶯嬌醉弄春風。
宮詞  其一三 王仲修
殿角風搖柳带長，御溝流水落花香。雨來雙燕歸應早，先上珠簾十二行。
宮詞  其一四 王仲修
玉闌萬朵牡丹開，先摘姚黄獻御杯。翠幙重重圍繞定，料應蜂蝶不曾來。
宮詞  其一五 王仲修
春深百卉過芬芳，雕檻惟餘芍藥香。應是東君偏着意，日華浮動御衣黄。
宮詞  其一六 王仲修
紅乾綠淡有餘香，芳草芊綿苑路長。鶗鴂一聲寒食雨，遊蜂應爲百花忙。
宮詞  其一七 王仲修
柳絮飄零春事稀，綠蔭零亂上瑤墀。好花着子青如豆，刧憶香紅滿檻時。
宮詞  其一八 王仲修
春氣融和萬物佳，殿前仍有四時花。宮人刧愛山家景，松竹陰中碾建茶。
宮詞  其一九 王仲修
簾垂珠閣對遙津，燕罷芳菲已半春。四部笙歌初散後，花前紅燭引妃嬪。
宮詞  其二○ 王仲修
宜春苑裏望春臺，臺下仙花已半開。地密無人敢偷折，萬民喜待翠輿來。
宮詞  其二一 王仲修
欲曉初聞長樂鐘，一庭殘月海棠紅。如何借得徐熙手，畫作屏風立殿中。
宮詞  其二二 王仲修
曉風薄薄透羅衣，桃李芬芳長舊圍。雨過御溝春水滿，小灘風月漱珠璣。
宮詞  其二三 王仲修
漢殿東風弄曉晴，百花烘日近清明。披香博士今華髪，教得六宮歌舞成。
宮詞  其二四 王仲修
二月瓊林花未開，風煙冪冪鎖樓臺。濕紅生綠誰裝點，直待春深聖駕來。
宮詞  其二五 王仲修
鳳闕巍峨瑞氣間，御溝春晚水潺潺。吾皇勤政無遊幸，天廐門深八駿來。
宮詞  其二六 王仲修
卷幙風來滿殿涼，暉暉紅日上回廊。郢坊初進酴醾酒，別是人間一種香。
宮詞  其二七 王仲修
綠槐疏影滿花磚，首夏清和未暑天。進食門前金合人，唐裝宮女聽傳宣。
宮詞  其二八 王仲修
微涼殿閣慶雲邊，正是清中長養天。解慍阜財君德厚，熏風長泛舜琴弦。
宮詞  其二九 王仲修
宮槐御柳繞池亭，水殿中間暑氣清。珠網簾深塵不到，靜聞燕子引雛聲。
宮詞  其三○ 王仲修
金盤碧粽裹雕菰，九節菖蒲漬玉壺。拓地直臨西海岸，朱書無用辟兵符。
宮詞  其三一 王仲修
艾虎釵頭映翠翹，菖蒲泛酒舞宮腰。不須更鑄江心照，皇帝聰明一似堯。
宮詞  其三二 王仲修
三伏金藏暑正隆，火雲萬里日輪紅。禁中自有清涼地，不借麻姑避暑宮。
宮詞  其三三 王仲修
暑天何處避炎蒸，駕在蕭臺第九層。黄蓋亭亭日將午，宮嬪催賜近臣冰。
宮詞  其三四 王仲修
太液池頭水浸雲，綠荷搖曳露華新。漾舟尋得雙蓮子，摘向金盤贈聖人。
宮詞  其三五 王仲修
日斜未掩苑東門，池面風煙向晚昏。誰道荷花嬌欲語，夜來露冷卻無言。
宮詞  其三六 王仲修
雲羅霧縠曉風涼，繡幕黄龍繞畫廊。宿雨乍收煙水靜，曲池萬柄綠荷香。
宮詞  其三七 王仲修
暴衣樓上清秋夜，河鼓星臨十二城。銀漢無梁不可渡，牽牛織女若爲情。
宮詞  其三八 王仲修
長生殿裏更闌後，乞巧樓前月上時。河漢玉梯三十六，不知誰見畫蛾眉。
宮詞  其三九 王仲修
玉簫聲裏酌玻璃，風臘旍旗卷絳霓。星渚月斜珠露重，銀河流水亦東西。
宮詞  其四○ 王仲修
殿閣新秋氣象清，玉階露冷半彫蓂。六宮最重中元節，院院燒香讀道經。
宮詞  其四一 王仲修
九月飛霜天地清，未央前殿燕簪纓。欲知重穀爲先務，八彩眉間喜順成。
宮詞  其四二 王仲修
瑟瑟西風下建章，御欄無限菊花香。天心亦愛黄金蕊，故遣輕雲護早霜。
宮詞  其四三 王仲修
鱗鱗鴛瓦靜無煙，六幕雲低臘雪天。應是風流學胡蝶，過牆飛舞自翩翩。
宮詞  其四四 王仲修
瑤池初見一枝梅，爲愛清香特地栽。今日御欄風露好，勝如山路雪中開。
宮詞  其四五 王仲修
飄浮瑞雪灑長空，混合乾坤萬象同。殿閣嶙峋如疊玉，凌晨人步廣寒宮。
宮詞  其四六 王仲修
時和歲稔似熙豐，臘月仙京大雪中。殿閣園林都瑩徹，雲河不是水晶宮。
宮詞  其四七 王仲修
堯舜慈仁性自然，愛民如子食爲天。都門瑞雪深盈尺，彤管應書大有年。
宮詞  其四八 王仲修
雪消宮殿苑梅芳，曉漏聲遲下建章。天氣清寒當臘日，沉香甲煎賜諸房。
宮詞  其四九 王仲修
樓臺雪霽曉陰陰，珠網屏風御幄深。和氣先春宮掖暖，鳳釵不用辟寒金。
宮詞  其五○ 王仲修
節紀天寧里社鳴，猗蘭今日聖人生。如何表得千年瑞，萬里黄河一带清。
宮詞  其五一 王仲修
華渚星流生睿主，九天歌管宴鈞臺。願將聖壽齊南極，碧海蟠桃萬度開。
宮詞  其五二 王仲修
岳神當面捧南山，馥鬰非煙擁聖顔。法部笙歌催獻壽，閤門先引內朝班。
宮詞  其五三 王仲修
房星燁燁照明堂，陟配神皇詠我將。怵惕孝思霜露感，如山降福自穰穰。
宮詞  其五四 王仲修
十二珠簾上玉鈎，一聲雞唱下重樓。南郊漸近天和暖，選日司衣進大裘。
宮詞  其五五 王仲修
國家三歲一郊天，萬騎雲從錦繡鮮。陟降圓壇徹黄道，更虛小次特升煙。
宮詞  其五六 王仲修
璧月珠星應律灰，兩班稱慶一陽回。九韶聲裏千秋曲，五色雲中萬壽杯。
宮詞  其五七 王仲修
大晟修成六律新，鏗鏘雅韻格三靈。殿前九奏人心悅，定有來儀鳳舞庭。
宮詞  其五八 王仲修
八寶盤龍玉色明，未央排仗慶熙成。斂時福瑞爲天赦，五岳齊呼萬歲聲。
宮詞  其五九 王仲修
蕊珠宮殿俯煙霞，宣政門開立正衙。剛日小王封大國，玉堂學士進新麻。
宮詞  其六○ 王仲修
吾君聖學自通神，匪但書看逸少親。妙絕長江春色麗，一時同賜紫樞臣。
宮詞  其六一 王仲修
聖人獨看臨軒陛，殿後雙龍捧翠華。明日集英排大宴，御前先降出琵琶。
宮詞  其六二 王仲修
公卿拜舞進流霞，瑞氣祥煙動日華。殿下排場如綿繡，紫雲樓畔萬株花。
宮詞  其六三 王仲修
重城放鑰玉籤疏，四百銀袍拜殿除。白日禹門三級浪，一聲雷雨化鯤魚。
宮詞  其六四 王仲修
道山玉府盡唐餘，因命儒臣校魯魚。黄帕擔床擎人內，麟臺先進御前書。
宮詞  其六五 王仲修
囹圄空虛入頌歌，雪霜風雨四時和。君王德惠施天下，甘露偏於柳上多。
宮詞  其六六 王仲修
煌煌玉燭四時平，順氣熏蒸萬物成。謾說蓬萊宮裏橘，宣和殿下荔枝生。
宮詞  其六七 王仲修
仁漸動植露華滋，朱實纍纍近玉墀。聞道廟堂恩數渥，宰臣新賜荔枝時。
宮詞  其六八 王仲修
太平氣象滿皇圖，清曉祥煙捧帝居。四海銷兵民樂業，熙然恩信及豚魚。
宮詞  其六九 王仲修
上如堯舜愛民深，宵旰憂勤冠古今。後苑珍禽都放盡，萬方人識好生心。
宮詞  其七○ 王仲修
宰臣出省午漏下，衛士交番未刻深。續報六宮無事後，龍墀初月夜沉沉。
宮詞  其七一 王仲修
地雷設象聖言昭，上應星辰轉玉杓。陽管氣升君道正，忠賢類進小人消。
宮詞  其七二 王仲修
太平祥瑞符君德，鶴兔芝禾月不虛。玉檢金繩舊儀在，不知誰獻長卿書。
宮詞  其七三 王仲修
萬類欣欣謝至陰，斡旋造化聖功深。須知天地生成意，便是君王愛物心。
宮詞  其七四 王仲修
訪古搜奇得漢餘，有名書畫世間無。紫宸朝退捐聲色，不看驪山按樂圖。
宮詞  其七五 王仲修
四輔論思政事堂，盡收才傑置周行。掖庭職事分司局，銓擇皆由紫極房。
宮詞  其七六 王仲修
邇英新殿在西廂，聖代隆儒過漢唐。講罷賜茶班退後，槐盤龍影下修廊。
宮詞  其七七 王仲修
六曲屏風倚殿帷，君王幾度欲題詩。卻宣學士書無逸，又賜沉香筆數枝。
宮詞  其七八 王仲修
隴山鸚鵡羽毛鮮，養在金籠已數年。應爲能言人愛惜，教成御製鶴沖天。
宮詞  其七九 王仲修
天子觀漁陋魯棠，涵曦亭下似滄浪。金鱗釣得龍顔喜，韶樂聲中進玉觴。
宮詞  其八○ 王仲修
西池曼衍魚龍戲，燕罷回鑾近夕陽。路遠不乘雙鳳輦，玉鞍珠轡御龍驤。
宮詞  其八一 王仲修
繭館輕寒曉漏殘，春陰桑柘碧於藍。宵衣願治先農事，故敕宮娥學養蠶。
宮詞  其八二 王仲修
天星東壁夜輝輝，文物聲明過昔時。人說宮中女學士，和成御製上元詩。
宮詞  其八三 王仲修
鄰院相招象戲歸，和衣臥到日平西。起來理通琵琶譜，花底春鶯向晚啼。
宮詞  其八四 王仲修
誰向緱仙學玉笙，紫筠管密製新成。綺窗人靜月明夜，能作簫臺九鳳聲。
宮詞  其八五 王仲修
良家選入侍仙都，性慧從來愛讀書。記得茂陵封禪事，滿宮呼作女相如。
宮詞  其八六 王仲修
自補仙韶從帝遊，盾隨歌舞不知愁。新霜太液雁初下，岸柳蕭疏又見秋。
宮詞  其八七 王仲修
愛讀仙經沐道風，碧窗時叩紫陽鐘。爲逢節假無祗應，寫了黄庭日未舂。
宮詞  其八八 王仲修
蒙金衫子鬰金黄，愛拍伊州入側商。人道飛瓊元自瘦，娉婷偏稱窄衣裳。
宮詞  其八九 王仲修
聖人夜宴蓬萊殿，星漢沉沉玉漏遲。樓角輕雲捧新月，宮人笑指似蛾眉。
宮詞  其九○ 王仲修
花藥欄干小雨晴，差差燕子拂簾旌。今朝下直全無事，寫得新翻曲譜成。
宮詞  其九一 王仲修
乘輿前殿退朝初，玉案焚香午漏餘。三省奏來祥瑞事，編排付與內尚書。
宮詞  其九二 王仲修
十三應選入宮來，便舞梁州送御杯。交袂當筵小垂手，回頭招拍趁虛催。
宮詞  其九三 王仲修
探花時節按歌回，粉黛重勻傍照臺。定是君王急宣召，忽然蟢子上頭來。
宮詞  其九四 王仲修
銀河清淺夜縱橫，魚鑰傳呼鎖禁城。試上紅樓三十級，凭欄好看月初生。
宮詞  其九五 王仲修
景陽鐘動趁嚴妝，奉帚追隨過未央。月落金門纔放鑰，御衣初試百花香。
宮詞  其九六 王仲修
玲瓏翠網隔塵埃，鑑裏雙鸞掛寶臺。睡起日高花影轉，玉盤香篆半成灰。
宮詞  其九七 王仲修
下直歸來日未晡，鳳盤錦幄卷流蘇。紗櫳粉壁無塵到，掛起長康列女圖。
宮詞  其九八 王仲修
銀河初轉水橫流，星史人催報曉籌。金鳳凰門開萬鑰，玉蟾蜍影掛西樓。
宮詞  其九九 王仲修
月沉天角曉星明，上直妝成趁五更。昨夜宣徽進言曲，仙韶院裏未知名。
慶姪耆登第 王仲修
錫宴便傾光祿酒，賜袍還照上林花。衣冠盛事堪書日，六世詞科只一家。
送程給事知越州 王仲修
乞麾占得山川勝，金紐新提左顧龜。蒼闕鬥龍辭日下，紅旌引騎照江湄。剡溪月午何妨醉，曲水春餘好賦詩。玉案天香攜滿袖，錦衣誰似過鄉時。
詩呈同院諸公六首  其一 鄧忠臣
秋日同文館，多朋信可依。慧鶯還伴鎻，巧燕自知歸。藻鑑由來定，翹材未覺稀。賢書早晚上，拭目看珠璣。
詩呈同院諸公六首  其二 鄧忠臣
秋日同文館，朝暉淡淡光。聚蚊喧敗帳，飛蝠入雕梁。香散青綾被，詩飜古錦囊。羣居有英彦，晤語興何長。
詩呈同院諸公六首  其三 鄧忠臣
秋日同文館，虛廊日幾回。浮花出林杪，古樾蔽城隈。遠笛悲仍壯，幽禽去又來。微吟還自喜，共和有清才。
詩呈同院諸公六首  其四 鄧忠臣
秋日同文館，分場試未齊。借書窮石室，刋字費棠梨。想見英雄彀，誰當甲乙題。喜陪羣彦集，通籍在金閨。
詩呈同院諸公六首  其五 鄧忠臣
秋日同文館，來遊翰墨場。預聞周俊造，多有漢文章。蘭室依新潤，芸書識舊香。逢辰强思報，矯首詠明康。
詩呈同院諸公六首  其六 鄧忠臣
秋日同文館，晨興不待雞。耽書迷甲子，行樂在東西。靜對庭柯盼，閒常柿葉題。相期放朝後，連日醉如泥。
未試即事雜書率用秋日同文館爲首句三首  其一 鄧忠臣
秋日同文館，沉沉鎻棘闈。捲簾襟乍快，欹枕夢先歸。驟雨憂環堵，回風喜裌衣。十年經五試，撫事意多違。
未試即事雜書率用秋日同文館爲首句三首  其二 鄧忠臣
秋日同文館，人閒景自長。重簾朝氣入，嘉木午陰凉。朝市喧聊避，山林興未忘。頻添繞爐水，還與試香方。
未試即事雜書率用秋日同文館爲首句三首  其三 鄧忠臣
秋日同文館，重門靜不開。雲隨鴻影去，風送樂聲來。插架書千軸，論文酒百杯。脱花陳葉滿，還是作愁媒。
天啓有少年真喜事之句用其韻和 鄧忠臣
慷慨論邊事，飄蕭動禮闈。貴須金印綰，老要玉闗歸。食酪便榆塞，鳴鐃慣鐡衣。懸知雄辯在，志願未應違。
詩呈同院後至諸公 鄧忠臣
秋日同文館，飛章待報回。絲綸先日降，鵷鷺忽朋來。諸彦俱精鑒，微生亦濫陪。紛紛五千牘，誰定冠倫魁。
詩呈同院 鄧忠臣
秋日同文館，論交手重攜。胡秦常恨邈，李杜豈堪齊。尚喜新知語，閒思舊句題。十年勞夢想，同直集英西。
初入試院 鄧忠臣
東門驄馬止行行，被詔秋闈閲俊英。三島隔雲天北極，萬燈明路國西城。人閒聊假詩書樂，地遠還聞市井聲。一夜凉風起閶闔，月中應有桂枝生。
試院即事呈諸公 鄧忠臣
俊遊常恨邈山河，邂逅文闈喜屢過。朱簿分明俱鼎立，墨圖伻位看星羅。人開户牖還相近，朝進英材信可歌。雙鑰重闗非不密，只應無奈夢魂何。
奉酬  其一 鄧忠臣
秋闈深鎻覺愁多，賴有英遊玉趾過。日望高樓吟楚月，夢隨明月到湘羅。南宫曾看揮華藻，西館還來共笑歌。六稔飛光如過隙，人生誰奈老催何。
奉酬  其二 鄧忠臣
試場未動文書靜，官舍相聯步履過。千丈蒼波爭倚薄，十圍便腹有森羅。登臨已結騷人恨，填委終翻勞者歌。後夜中秋佳月色，惟予不飲奈明何。
重九考罷試卷書呈同院諸公二首  其一 鄧忠臣
題遍朱籖棟宇充，燈窗長聽景陽鐘。昏眵直要金箆刮，黎瘦都如飯顆逢。文律自隨星斗變，月評應合士人從。了無一事猶深鎻，辜負東籬菊品濃。
重九考罷試卷書呈同院諸公二首  其二 鄧忠臣
屢見高文試澤宫，長年參校愧龍鍾。懸黎待價由來久，緑綺知音不易逢。吉語乍聞隨鵲喜，歸期專欲問龜從。到家莫負如泥約，光祿供醪味漸濃。
夜聽無咎文潛對榻誦詩響應達旦欽服雄俊輒用九日詩韻奉貽 鄧忠臣
連床交語響舂容，激楚評騷徹曉鐘。繞宅金絲神共聽，滿潭雷雨劍初逢。信知自有江山助，便欲長操几杖從。俱是年家情不淺，依蘭應許丐香濃。
同舍問及故山景物用鍾字韻詩以答 鄧忠臣
吾廬高對玉池峰，日聽諸天奏鼓鐘。海外鶴歸青嶂覺，洞中花落碧溪逢。翻經夜對高禪請，採葉晨邀老圃從。說與羣仙如畫出，紛然歸思亂雲濃。
感興復用鍾字韻戲呈同舍 鄧忠臣
五年湘水聽霜楓，長樂初聞此夜鐘。遼鶴亦知華表在，仙棋猶許爛柯逢。蓬山道藏聊爲戲，石室真游久欲從。便擬作歌招隱去，人間得意不須濃。
和蔡肇慎思說家山之勝用其語得詩 鄧忠臣
野橋隨岸架，茅屋依林脩。木落吟霜狖，雲晴舞雪鷗。山屏當户列，瀑布入溪流。只合樵歌唱，何因得蔡謳。
寄次張弟 鄧忠臣
猫頭竹葉細檀欒，新笋如椽日滿盤。寄語兒童莫多取，來春從上萬餘竿。
和文潛嘲無咎夜起明燈誦予詩 鄧忠臣
參横月轉與天高，歸士飛心憶大刀。故作楚吟排滯思，吟成風葉更蕭騷。
奉答張文潛戲贈 鄧忠臣
拚老工詩恨不高，苦心錯玉與礱刀。正如天祿秋風夜，剔盡寒燈著廣騷。
再謝周顒之句二首  其一 鄧忠臣
眼看秋雁歌汾水，心到陽闗唱渭城。却被維摩居士笑，海潮音作斷腸聲。
再謝周顒之句二首  其二 鄧忠臣
秋日照歌淮上舫，春花引醉福昌城。何如閶闔門西北，卧聽秋風枕畔聲。
小詩戲無咎 鄧忠臣
文書盈几法筵埋，香火秋來願稍乖。得似鹿門攜手去，定隨繡佛鎮長齋。
已未年春與伯時較試南宫同年被命者六人今兹西館唯同伯時一人而已因書奉呈 鄧忠臣
十載京師五校文，並游多已據通津。再來更鎻城西館，檢點同年只一人。
中秋月 鄧忠臣
寂寥無聲月亭午，蟾蜍通津墮清露。明星爛爛今何稀，美人熒熒隔煙霧。
與文潛無咎對榻夜話達旦 鄧忠臣
書窗燈火夜深明，窗外蕭蕭雨葉聲。對榻不眠談往事，紞如五鼓過嚴城。
初伏大雨戲呈無咎四首  其一 鄧忠臣
大明放朝官避暑，長廊翛翛絕塵土。漢家宫殿敞千門，紫閣拖雲洒甘雨。雷恲電笑洗蒸鬱，蕩蕩青天滑流乳。憶昨三年田舍中，六月正服農家苦。豈望生還直舊廬，得見張晁說新語。初聽鈞天驟竊抃，正似聲聞躩起舞。喜乘初凉與晤歌，不憂庭潦墊垣户。徑攜斗酒相就醉，更置雙鯉充君爼。
初伏大雨戲呈無咎四首  其二 鄧忠臣
汗流龜趺如炊釜，蜉蝣飛空蟻運土。眼看纎雲上太清，曾不崇朝八荒雨。金柔火老旱太甚，咀嚼冰雪如餳乳。豐隆列缺及時來，蒼生解除焦焚苦。張侯不辭茅屋漏，倚柱長吟可人語。愛君豪猛爲君和，撫劍悲歌終起舞。南城酒壚醅新潑，不獨黄公當門户。滿酤鴟夷極懽酌，細摘園蔬供鼎爼。
初伏大雨戲呈無咎四首  其三 鄧忠臣
突洽塵魚生甑釜，十年都城困風土。不辭揮汗過三伏，敗屋怯聽滂沱雨。張侯作詩召清風，渴讀如飲雪山乳。笑我形容太瘦生，我亦悔前用心苦。晁子迭唱亦起予，兩人終日同堂語。奈何拘學技藝窮，跛鼈欲趁驌驦舞。魁然圍腹貯文史，朝來氣爽寛酒户。爲君急置槎頭鯿，縷翠霖紅落雕爼。
初伏大雨戲呈無咎四首  其四 鄧忠臣
神龜不識烹魚釜，生潛深淵長黄土。誰令誤落魚網中，白晝冥冥作雷雨。嗟予蟠然别舊隱，空巖無人滴鍾乳。松菊滿山胡不歸，願同妻子忍攻苦。長歌漫漫何時旦，起坐中夜私自語。茅茨十九漏如澠，誰知華堂醉歌舞。山中吾廬歸去來，峰插翠玉朝南户。注目操刀必割時，尸祝何煩越尊爼。
曹子方用釜俎字韻賦詩見遺予洎張文潛晁無咎蔡天啓因以奉酬并示四友 鄧忠臣
長愛陳思詠萁釜，幾年不見徂南土。朅來相逢翰墨場，夜窗共聽空堦雨。躍馬蔡卿能齧肥，好書張侯期飲乳。晁令知從博士遷，智囊不厭傳經苦。於兹邂逅如夙契，睠我劬勞勤晤語。詩成乍變龍虎文，筆落更驚鸞鳯舞。我將隱遁山林姿，公等整頓乾坤户。分同斥鷃搶榆枋，難伴犧牛登鼎俎。
欲知歸期近呈天啓 鄧忠臣
欲知歸期近，行行重攜手。掖垣隔華省，明日難邂逅。作者六七人，崢嶸竦神秀。藏蟄龍虎姿，風雲即騰吼。嗟予自遲暮，老驥伏閒廐。奪珠不量力，攬臂犯牙口。平生辛苦行，何足爲已有。政似逢毛嬙，歸憎孟光醜。
考校同文館戲贈子方兼呈文潛 鄧忠臣
五年坎壈哀南方，江湖魏闕兩相忘。洞蘿巖桂搴孤芳，月潭風渚儔漁郎。單閼孟夏草木長，望都樓觀鬱蒼蒼。誰令焚芰辭楚狂，復來上君白玉堂。黄門戟曜羽林槍，未央引籍班氐羌。雲屯錦縛馬斯臧，大官日膳瓊爲粮。追隨威鳯鳴南岡，豈敢偃息復在床。投鈴歸休下殿傍，衞士傳詔來如驤。館閶闔外西城隍，書槖迫遽不及裝。籲俊士集要言揚，得弓勿問何人亡。趙璧既入秦城償，頴脱喜見錐出囊。同人于野不擇鄉，峨峨羽翮整顔行。王閑玉勒皆驌驦，伯喈懷贖望金商。魁梧奇偉值文房，家令數術應帝王。三英粲粲日爭光，我輒與之較雌黄。芳菲滿室蘭生香，坐堂月久秋氣凉。將軍思歸歌撫觴，倚梧目送雁南翔。想見葭菼水中央，洞庭河漢遥相望。香楓葉老赤染霜，感慨少日七步章。長安城西約鄭莊，牽率不往有底忙。人生可意乃吉祥，快馬劃過小苑墻。入門爛醉銀瓶漿，秦箏趙瑟喜高張。
敬次無咎來韻抒寫素懷兼呈文潛天啟伯時仲遠 鄧忠臣
梁宋吳楚各異方，交情一契不相忘。况乃顔色瓊枝芳，石渠金馬從諸郎。我從瀟湘煙水長，江湖飫見山色蒼。扣舷弄月浩歌狂，朅來濫吹崇賢堂。儲胥乍駭緑沉槍，擊鼓震礱庸蜀羌。爰居受饗謀非臧，悔辭卑飛斑竹崗。終日獺祭書繞床，故山秋菊英可糧。西風夢掛南斗旁，翠蚪絳螭交首驤。坐看樓闕照天隍，壯心鬱律軍騰裝。弢弓卧甲氣不揚，揮斤欲斵？人亡。劍價倚待風胡償，雲間邂逅得智囊。洞庭鈞天奏帝鄉，慷慨奮激萬夫行。天路滅没飛驌驦，張侯同聲羽應商。蓬萊方丈屋連房，海口瀾翻議百王。太乙下照青藜光，要我挾槧弄鉛黄。四庫顛倒翻芸香，蔡卿有來安西凉。慨慕玉闗歸獻觴，同官李柳並翺翔。鸞和節奏聲央央，誰其力薦慰所望。九閽白日無雪霜，垂光虹霓急草章。沉冥清遠雨蜀莊，人間勢利本不忙。麒麟鸑鷟國珍祥，每恨官隔西掖墻。可使簸揚挹酒漿，不似箕斗名虛張。
漫興成章屢蒙子方寵和更辱贈句輒用奉酬 鄧忠臣
聲名詞藻競駸駸，不負平生許與心。嗚鳳自須諧玉磬，野麋祗合戀雲林。清新每喜羊何和，冥默初聞雅頌音。不是南冠厭拘縶，楚人元愛楚風吟。
邯鄲道中夜行阻風 鄧忠臣
欲瀉懸河雨，先號拔木風。問津尨吠處，覓路霓光中。徒御憂羣盜，兒童笑拙翁。當知步兵哭，初不爲途窮。
和胡宿韻寄蔣之奇  其一 鄧忠臣
夢罷靜思巖野迴，何心商鼎作羹梅。東門祖帳新光寵，北斗樞星舊冠魁。無故弟兄真可樂，相忘父子總多才。扁舟若向東吳去，几杖何由日夕陪。
和胡宿韻寄蔣之奇  其二 鄧忠臣
獨步文章妙一臺，都門便欲掛冠迴。已憐天上三台路，未盡人間八斗才。坐幄每聞千里勝，占雲初見四夷來。我公莫作遄歸想，衣笥行看衮繡開。
送程給事知越州 上官均
遠民誰布上恩寬，一紙除書輟近班。候騎百城瞻使節，壺漿十里過鄉關。雲山繚繞謳吟外，鈴閣從容指顧間。密詔未從疏傅請，追鋒行看日邊還。
題耿氏溫凊堂 上官均
遠山終日自清輝，縹渺喬林野氣微。秋菊已開陶令徑，春風好舞老萊衣。溪頭釣艇資閒興，松下歸禽伴息機。吟倚醉登堪自慰，不須悵望白雲飛。
望仙峰 傅權
嵯峨山勢傍雲天，試問誰來此望仙。終日望仙仙不見，始知仙道若茫然。
橫石潭 傅權
圓如冰鑑石平橫，一派泉流到此停。我信龍潛應咫尺，終終大海潤生靈。
夜宿東巖寺 傅權
夜宿給孤園，悠然魂欲仙。恐驚沙上月，莫吸石間泉。露落螢初度，風回鶴欲眠。更瞻峰嶺氣，非霧復非煙。
再遊廣福院 傅權
古寺荒涼近水涯，鐘聲朝暮落漁家。昔年蹤迹曾經此，依舊殘陽伴晚霞。
東峰亭 臧詵
水西庭榭枕東峰，終日秋陰一徑松。月到灘心來白鷺，雲浮潭面起蒼龍。最宜翠斂前山雨，長是聲聞近寺鐘。報捷功名今共聞，時攜樽酒訪遺蹤。
一華亭 朱敏功
自聞達摩西來意，五葉敷榮祇一花。從此祖風傳不泯，靈芝到處有奇華。
和王公覿賞海雲山茶合江梅花 徐彥孚
萬蕊山茶傍臘開，一番春信入江梅。追遊共按黄金轡，縱賞還傾白玉杯。濃艷迎風香斷續，疏枝橫月影徘徊。隼旟不負登臨興，更約攜朋載酒來。
西園辨蘭亭和韻 李之純
綠葉纖長間紫莖，蜀人未始以蘭名。有時只怪香盈室，此日方傳譽滿城。恩意和風揚馥鬰，光榮灝露滴清英。庭階若不逢精鑒，何異深林靜處生。
雪後 李之純
玉環暈月蟠長虹，飛沙捲土號陰風。黄雲冪冪翳晴空，屋頭唧唧鳴寒蟲。天符夜下扶桑宮，玄冥震怒鞭魚龍。魚龍飛出滄海底，咄嗟如律愁神公。急𣂏北斗捲雲漢，凌澌捲入天瓢中。椎璋碎六華，剪出寒瓏璁。翩翩作穗大如手，千奇萬巧難形容。恍如墮我銀沙界，清光皜夜寒朣朧。肝腸作祟耿無寐，試把往事間追窮。男兒生須銜枚捲甲臂琱兮，徑熱虎穴策奇功。不然羊羔酒帳玻璃鐘，侍兒醉臉潮春紅。誰能蹇驢駝著灞陵東，骨相酸寒愁煞儂。屏山正吐黄虀氣，笑倒坐間亡是公。
真味堂 李之純
問渠真味若爲言，不著鹽梅也自全。黿鼎大夫徒染指，麯車公子謾流涎。胸中已有五千卷，徽外更聽三兩弦。此老清饞何所嗜，宦途嚼臘已多年。
駕幸太學 李之純
羽衛金輿煥彩章，天街端去入虞庠。嚴師致奠初加拜，延講終篇不計行。萬乘屈尊先郡國，諸生賜坐亞侯王。輔臣歸美榮歌詠，首發清風政事堂。
憶李之純三首  其一 王從之
幼歲求真契，中年得偉人。傾懷當一面，投分許終身。燈火談玄夜，鶯花逐勝春。何時重一笑，胸次欲生塵。
憶李之純三首  其二 王從之
面目三年隔，音傳萬里遙。宦途俱蹭蹬，日事各蕭條。志大謀常拙，身孤道亦消。本無當世用，隱處會相招。
憶李之純三首  其三 王從之
雋氣傾天下，高情到古今。啣杯曼卿放，下筆老坡神。時論誰優劣，人材自屈伸。窮愁須理遣，不必淚沾巾。
題道巖二十韻 黄誥
道士元周其姓胡，朝來遺我仙巖圖。一堆磐石東西向，鑿破混沌中心虛。欲知地面深且廣，架屋百楹端有餘。天池高下相灌溉，四柱卓立擎香爐。席帽近南猶仰視，雲蓋一峰蟠北隅。前巖後巖爲表裏，直過可以肩籃輿。吳許遺留試劍石，葛艾棄置燒丹爐。當時俗眼固不識，一旦脫屣朝清都。至今丹井泉源湧，下接三江連五湖。春來桃李開錦繡，宛在武陵溪上居。人間酷熱不能到，清風白水搖芙蕖。霜飛雪落萬木死，玉葉青青長不枯。三清殿前拜章夜，香繞真儀七十軀。月光射入嵌空內，皎皎寒冰在玉壺。老龍耽睡忽驚覺，一霎萬頃霑膏腴。物無疵癘年穀熟，有感則通如合符。本朝圖經自該說，厥後荒廢成丘墟。元周抵掌來必葺，十四年間復古初。崇寧天子降明詔，廢者使興傳聖謨。郡邑何時月剡奏，畢封之祝相歡呼。
三峽橋 黄誥
橋壓神龍三四秋，良材應是鬼神搜。猿猱爭飲澗中水，草木不知天下秋。隱士閑行隨白鹿，道人長往駕青牛。靈源自與天河接，誰信江淮是末流。
雙劍峰 黄誥
瀉成神劍倚雙峰，天地爲爐造化工。萬丈虹霓連碧落，一聲霹靂走豐隆。拂開嵐障千山秀，削盡妖魔六宇空。應笑鏌鋣爲小器，延平津上合雌雄。
賀吳樵登第 黄誥
連雲山下鳳凰兒，何幸今朝見白眉。父子傳經無異說，弟兄題塔又同時。北堂偕老椿千歲，南國聯榮桂兩枝。青史他年書茂實，一門忠孝是鎡基。
邵武 葉祖洽
江南煙雨蔽征輪，行近樵陽景漸真。鳥語乍聞如夢寐，林光初見長精神。
釣臺 葉祖洽
先生遺世者，長謝帝京塵。一釣桐江水，高名萬古春。客星曾犯座，天子不能臣。臺下千帆過，風波愁殺人。
句 葉祖洽
已分桂葉爭雲路，不負榴花結露枝。
句 李公寅
嶺分東粤封疆闊，天限中原氣象雄。
枕流軒 林伯材
誰在紅蓮陣裏行，泠泠飛玉抱山清。幾番人世興亡夢，千古雲涯黯淡聲。春暖蘚花隨雨到，夜深寒月落溪明。倦懷一枕清涼地，斗藪塵埃羽翼生。
破山八詠 興福寺 劉拯
峨峨烏目山，曾臨貴侯宅。重房昔珠翠，峻宇煥金碧。泉激晨霞明，松搖暮雲白。宜爾山中人，日輪自朝夕。
破山八詠 文舉塔 劉拯
圓旨探雙林，巵言發南華。萬里歸一空，誰云正非邪。門影搖青松，曾迴貴侯車。猶遺數屋塔，岌岌凌飛霞。
破山八詠 救虎閣 劉拯
三昧遊深慈，結宇依蒼崖。猛虎伏嵬閣，拔箭非忘骸。窮獸雖覆車，危雀猶投懷。況我見已忘，而彼猶其儕。
破山八詠 龍門澗 劉拯
白龍鬥巍峰，長澗落千尺。靈泉應奇蹤，高連暮雲碧。寒影凌蒼崖，清流動危石。八月苗正枯，猶能變甘澤。
破山八詠 體如塔 劉拯
妙理悟三伊，巍巍抗奇節。千尺巖下松，蕭然獨凌雪。珠影雖青黄，月輪豈圓闕。危石揚寒泉，至今伴清絕。
破山八詠 宗教院 劉拯
妙義傳天台，迷雲凈如掃。初終雖五時，修短自三草。結隱非此峰，獲藏亦珍寶。秋來月正圓，獨照松已老。
破山八詠 空心潭 劉拯
碧潭發幽石，蕭灑無纖塵。寒光湛秋月，有物難比倫。離鈎況無魚，千尺徒垂綸。到此心已空，何用濯吾纓。
破山八詠 御賜鐘 劉拯
大聲扣洪鐘，萬里來彤庭。鳥閑樓影重，星淡雲氣清。餘響繞巖壑，林葉如迴驚。有客發深省，塵耳非謾傾。
中峰 劉拯
躡徑君高亭，天遠不敢局。疏捲檐花，百里在舉目。江橫縞带明，山隱螺髻綠。啼鳥破長煙，飛泉漱寒玉。雲回猛虎嘯，清風繞巖谷。颼颼入青松，古淡琴一曲。倚欄更凝望，斜陽上修竹。欲去還遲遲，勝概那可足。
涵暉閣 劉拯
勝地清無一點埃，水晶城裏小瑤臺。環堤柳弄碧雲合，浮島蓮分翠蓋來。
秋霜閣 劉拯
翰林詩筆振千古，珊瑚照夜橫雕梁。高文勝地佔江左，我來戴勝初降桑。雨師憤鬰欲傾注，氣蒸柱礎如迸漿。清風執熱逝可濯，定知五月飛秋霜。山盤左右儼環列，賞溪遠带摩寒光。蒼松怪柏倚層嶺，不許桃李參其行。幹纏薜荔俯危澗，渴龍矯矯鱗甲張。雲生樓宇隱金綠，泉落庭除蘭芷芳。虎傳老包踞前壁，百獸辟易遠我堂。像瞻黄檗若欺魄，智囊豈特降支郎。碧雞一聲破煙霧，靜中不覺塵世忙。冥搜窮討掃俗軌，更開竹徑通禪房。荒臺誰憶遺民釣，樂土長吟帝子章。避世徵君想巖穴，濯纓孺子思滄浪。臨流賦詩情駘蕩，萬慮不敢愁吾腸。會須畏夏繼康樂，青松架壑聊相望。
題采石渡 胡璞
抗議金鑾反見讎，一杯蟬蛻此江頭。當時醉弄波間月，今作寒光萬里流。
贈象環 陳植
銷整新階繞郡城，知師才智善經營。爲憐世路多傾側，故使行人盡坦平。一府輪蹄還往便，千門箕帚掃除清。樂遊橋上紅塵接，未免區區事送迎。
沖虛宮 陳植
鼎邊雞犬知何在，雲外龍鸞去已賒。惟有黄金餘瓦礫，貧民時復得些些。
吳江太湖笠澤虹橋詩 陳植
膾憶鱸魚秋正肥，當年惟見季鷹歸。滄波此處堪垂釣，當代無人肯拂衣。
胥門 陳植
長堤柳線弄春柔，姑蘇臺下馬如流。春波溶漾綠潑油，官船挝鼓百花洲。旌旗𪑓黲城上樓，煙中雉堞高山邱，嗚嗚清角行人愁。
罾浦坊 陳植
疑是分開混沌初，奔奇走秀兩相於。等閒開圃多栽竹，行到人家盡讀書。宴飲直嘗千戶酒，盤飧惟候兩潮魚。九華峰頂真仙宅，罾浦坊中出輔車。
句 陳植
天際三竿量日月，人間一鏡照山河。
贈廣都遇寓舍賢婦二喻詩 頓起
嘗聞趙清獻，恤孤慰亡友。至今西蜀人，談美不容口。二喻出儒家，清貧一無有。零丁依老姑，破屋僧堂後。相對誦詩書，未嘗窺戶牖。圭折玉彌方，山寒松更茂。縣宰初聞名，咨嗟爲之久。從容語其配，夫人曾見否。長者二十三，次亦十八九。青裾長蔽膝，荆簪短在首。我欲效清獻，言不爲人取。近於吾邑中，選婿得豪右。夫人相宰意，魚蔬薦罇酒。屈致二喻來，呼名老與壽。女子當有行，詩稱遠父母。饑寒日月長，蓬蓽風雨漏。大喻前致詞，灑淚濕衣袖。荷德固已深，緘情亦須剖。上言親未葬，心欲土自負。下述妹未笄，𡞦𡞦無傅姆。還家復獻書，自敘貧且陋。鉛華世所悅，銅臭非吾偶。肯效閭閈間，碌碌逐雞狗。世無梁伯鸞，應嫌孟光醜。孔明若再生，承女甘箕箒。陳義一何高，夫人驚拊手。至今書稿在，光輝射星斗。董子慕高風，喜曰真吾婦。吾親雙白髪，吾弟室未授。睠言姊妹賢，可以相先後。五兩幣雖輕，意則千金厚。輜軒雙造門，觀者競奔走。女子尚能爾，男兒宜自守。重聘或不來，豈欲終畎畝。畜德尚未充，高位亦虛受。寄語事君者，慎勿輕去就。
元符二年二月七日按部過邛州火井縣三友堂小酌楊公天隱嘗令此邑令此邑以山水竹爲三友余益以風月爲五賢云 頓起
七盤一何高，蒼翠浄寥廊。夜雨濯杉檜，春風散芝藥。細雲散巖色，細逕度危筰。邑改井已泥，空餘漢城郭。土瘠漫生茶，人稀時走玃。苔蘚囹圄空，塵埃簿書閤。縣圃何蕭條，半櫻半零落。偃蹇大夫松，委蛇君子鶴。試登三友堂，借問何人作。皆云楊先生，好詩心淡泊。乘興山水間，此君共獻酢。瑯玕無俗韻，仁智有真樂。取友信可人，自待宜不薄。我來宴坐久，寂寥無唯諾。明月來徘徊，清風自蕭索。因留風與月，相對成清酌。蟾光照金尊，餘輝射杯酒。輕颸入朱弦，彷彿奏簫勺。醺然造忘形，神交通博約。醉號五賢堂，醒來資一噱。
送程給事知越州 范育
雍容青瑣漢儒臣，出牧東南七郡民。祕府內分龍節貴，故鄉朝看錦衣新。湖山動色迎詩老，牛酒均歡慰路人。豈愧能名循吏後，應留美化大江濱。相逢日下黄門省，回首風前畫鷁津。未省行春周澤國，即聽鳴玉上楓宸。
韋曲 范育
竹巷松門堆白沙，老農猶指相君家。林塘卜筑今誰問，譜牒名流空自嗟。萬簇晴山開玉案，一溪春水滿晴沙。
流花亭 俞純父
山溪窮洞府，江岸繞樓闉。曉艷嘗迷客，飛香尚襲人。凭高能賦遠，祖別重傷春。莫惜離歌醉，曾聞上玉津。
天開巖 王獻臣
覺皇普照黄金宅，西有峰巒插空碧。地靈不放幽境開，都把雲蘿鎖頑石。
麻姑壇 王獻臣
我佩綠綺琴，獨上麻姑壇。七弦試拂拭，一天星斗寒。仙子爲我來，降語五雲端。世人知音少，君今休要彈。
澄虛閣 王獻臣
此地留仙竈，仙人去何早。一粒藥初成，空山絕靈草。竈傍五色土，令人百病好。況復餌丹人，朱顔幾時老。
泗州山 王獻臣
大石小石皆羅列，造化安排非人設。覆者如軒深者洞，方者如屏平者席。可以安尊罍，可以橫琴瑟。天邊烏兔眼前飛，海上波瀾掌中白。
寂光寺 王獻臣
霸業何勞問廢興，前人樓閣後人登。海山有籍歸真主，雲物無情屬野僧。飲鹿澄潭環細浪，啼猿拱木網寒藤。紛華不見舊時事，惟有禪龕空報澄。
句 胡宗炎
飛禽避軒蓋，殘果落莓苔。
和蓬萊閣賞雪賦詩 許安世
南國收藏晚，黅天凜烈興。日行黄道市，神御坎宮乘。元化初施種，窮陰乍喪朋。氣隨鈞外轉，雲自澤中騰。集霰紛餘凜，號風助峻稜。紫霄零雜珮，玄野碎增冰。縞色坳窊遍，寒光上下凝。候嚴知節應，空曠覺神澄。透隙還同舞，因方不待繩。雁飛朝愈急，雞誤夕相應。吟絮飄吳苑，禋茅秀楚塍。階庭迷鶴鶩，林麓蔽薪蒸。瑤水三千里，崑崙九萬層。檻前闚化國，波際失西陵。舟興懷安道，鱸思鄙季鷹。勝遊方罕值，高會喜相仍。漲海雄藩屏，東侯實股肱。蕊珠辭密侍，阿閣賁華稱。將幕開樽俎，賓筵集俊能。醴杯親勸酢，龍坂盡隮登。郢唱人誰繼，皋謨世共矜。擊轅知亂雅，附驥偶同蠅。綰席塵空滿，嬰衣體詎勝。仰瞻雲漢麗，嘉惠豈虛膺。
題清化山 許安世
霜鐘清徹隔村聞，南渡橫塘曉色分。淺淺溪流涵白石，微微山路入青雲。勞生已負林泉約，薄宦空增世俗紛。見說定香無受想，爲祛塵惑借餘熏。
遊天章寺 許安世
常時俯仰尚爲陳，千載重來感一深。曲水已傷迷故跡，崇山依舊對遊人。縈紆雪路聯珠騎，蕭爽風亭岸角巾。秖恐瑤池歸扈宴，不能脩禊見深春。
詠史 許安世
天下有誅賞，固非君所私。太宗泣君集，意恐勞臣疑。至公一以廢，智術相維持。哀哉功名士，汲汲尚趨時。
句 王鄰臣
仲舒窺圃三年廢，東野看花一日多。
馬齧麥 孔武仲
馬齧麥，僕飲冰，北風軒軒摇丘林，霖霪十日吁可驚。南山喜見朝日升，尋陽北岸霜泥薄，窮臘獨爲千里行。五里聊一止，十里復一息。楊柳弄輕黄，已作春顔色。川原入眼雖似快，時節去家還可惜。齧麥不須飽，飲冰勿畏寒。起鞭移擔復五里，帝鄉即在須臾間。悠哉役夫勉桓桓，征途幾何莫永嘆，亦莫悲歌行路難。
兒歸行 孔武仲
兒歸兒不歸，朝爲子母歡。暮爲禽鳥飛，故居不得返。深林安可依，此身寂寞已如此。我母在家應憶子，子今豈不思其親。空有舊心無舊身，兒歸兒不歸。春已暮，朝多風，夕多雨。山雖有泉隴有黍，兒寒有誰訴，兒饑與誰語。萬物卵翼皆相隨，兒今不得兒子母。兒歸兒不歸，年年三月種麻時。此聲煩且悲，聞昔一母生兩兒。于已所生獨愛之，麻生指作還家期。惟憎者來愛者去，物理反覆不可知。天公豈欲故如此，善惡報敏如塤箎。至今哀怨留空山，長爲鍳戒子母間。豈獨行客愁心顔，兒歸摧痛傷心肝。
胡人走馬行 孔武仲
天街極目如平水，胡人走馬天街裏。南宫宴罷晚色深，宿雨初乾塵不起。胡巾滿插漢京花，雕鞍一簇濃如霞。千蹄撇過在頃刻，閃電飛星不留迹。路旁看者如堵墻，街使傳呼俱辟易。朝家和戎七十年，隻矢不射胡中天。爾曹不必夸馳騁，官家無意窺幽燕。穩將金帛北歸去，萬歳千秋祝明主。氈車滿野春草長，任爾祁連山下住。
昨日之日行 孔武仲
昨日之日嗟可憂，羣山積雨漫溪流。行人兩兩相負過，雖有橋梁如拍浮。南歸童僕皆賈勇，濶步豈顧川無舟。狂瀾更與人爭力，一跌性命甘長休。乘險徼幸乃無患，作客如此真何求。今日之日却優游，青天挂幕陰霾收。朝陽透射鳥烏樂，宿潦平帖蛟龍愁。新花芳草色鮮瑩，時而殷紅垂石榴。風景清曠亦可嘉，旅衣酸寒馬足羞。岡原漸高沮洳少，此行應快無遲留。
車家行 孔武仲
上坂車聲遲，下坂車聲快。遲如鬼語相喧啾，快如溪沙瀉鳴瀬。一車人十捧擁行，江南江北不計程。青天白日有時住，無人止得車輪聲。晚來驟雨聲濯濯，平曉郊原盡溝壑。方悟車家進退難，不如田家四時樂。
猗猗堂下竹 孔武仲
猗猗堂下竹，我來初萌芽。生意甚蹇薄，纔能出泥沙。狂霖一夕作，霹靂連轟車。回首未幾日，其成何速耶。修然數尺高，秀色蔚以佳。餘陰過盆池，喜躍見魚鮭。乃知地道敏，不待歳月賖。念彼遠遊子，聨翩入京華。勢利勇奔趨，被服爭豪奢。外雖逐喜好，顧盼相陵夸。中乃昏智識，有損無増加。曾竹之不如，徒比草木花。經風已簸落，枯槁良可嗟。而我方涉世，浩渺無津涯。因竹亦自悟，慨歌窗日斜。
白湖泥 孔武仲
昔浮洞庭浪，今踏白湖泥。水陸雖異趣，客程皆嶮巇。浮身無根株，轉徙長路岐。嘗聞昔人言，欲以瓦爲衣。風雨輒不出，華堂安所栖。我今南復北，擾擾亦奚爲。行役衆所同，浩歌聊自怡。
道中觀荷花 孔武仲
放棹東南去，正值荷花榮。玉質不待染，仙香無限清。朱朱仍白白，脉脉復盈盈。迢遞天風起，誰憐舞態輕。
與廖開甫自淮南同行赴舉相别二十五年復相遇於蘄水縣爲詩贈之 孔武仲
束書吾初走夷門，傾蓋得君恨不早。蘭溪駐馬復相逢，二紀飛馳如電埽。惜君憔悴力不任，顧我滄浪髪先暠。憶昔同行氣頗驕，青驄馬快鞍韉好。荒山破屋風豪橫，大澤長堂雪傾倒。高談洒落見天機，健句縱橫濾腹藁。辛勤始得到京邑，文辭不入春官考。可憐六翮委沙泥，坐看群仙上蓬島。壯年多難寸心折，勁鏃已衰難破縞。而君施設有餘才，西佐元戎奪城堡。牛刀拂拭試一縣，如引滄浪灌行潦。歸來赴愬天子庭，正欲披腹呈瑰寶。片辭未吐疾先入，藜杖扶行色枯槁。籃輿復指天涯去，長川橫濫聲浩浩。驊騮不日歸王閑，那久低摧卧霜草。
久長驛書事 孔武仲
空堂深深閃燈燭，羣奴鼾眠聲動屋。豆肥草軟馬亦便，嚼美只如蠶上簇。天事由來不可量，初更月出星煌煌。須臾變作霏霏雨，客枕不眠知夜長。
故縣作 孔武仲
促促遠行役，勞勞羣僕夫。上漂以霖雨，下濺以泥塗。寒入骨脛裂，潤兼巾裳汚。行路何其難，我馬亦已瘏。逢人問前舍，指點山墻孤。投得數閒屋，慘寂日已晡。橫流正浩蕩，驚飇尚號呼。篝火就空室，排入如燕雛。投醪不及均，自酌以爲娛。箕踞不爾責，但願僵者蘇。亦有蘄春酒，汩汩傾淺壺。
白砂驛作 孔武仲
浮雲紛紛鏁太清，驟雨肅肅飛中庭。冰虀脫粟冷徹骨，欲語寂然誰和譍。辭家十日心甚壯，今日始覺愁腸幷。僕夫聚首亦不樂，泥深灘密尤難行。長途何意此艱險，彼蒼其誰司晦明。閉門篝燈夜未久，試遶前楹望星斗。頑陰稍避避青冥，白月飛光臨户牖。推移變態俄頃間，坐使慘寂成歡顔。群奴喧喧亦相語，明日快馬臨關山。陰亦不可知，晴亦不可必。爾曹穩眠莫匆匆，清明更待東方白。
題鮑家鋪 孔武仲
郵亭秣馬朝寒天，雪雲壓山山湧泉。隴頭客饑欲噤口，屋底人閒猶鼾眠。敲門得薪感相濟，征衫如洗頼火然。江南亦有安栖處，却羡郵亭人穩佳。
發光山 孔武仲
摇摇春霜草頭白，冰如龍蛇當轍迹。天開日麗非偶然，昨夜滿山明月色。憶昨北走關山中，下坂還登百千尺。狂風虛霰何可當，破碎貂狐作巾幘。今朝驛道千里平，而况六幙俱空明。昔何艱險此何易，付予榮枯豈天意。人心既好馬亦驕，騰韁齧轡鳴蕭蕭。我今亦復歌且謡，惠相好者同遊遨。相與馳君之樂郊，從此不嗟衝涉勞。
至趙莊鎮捨轎乘馬二首  其一 孔武仲
淮康望夷門，驛舍猶六七。我車嗟已勞，我馬亦太逸。朝來天色好，輝煥川上日。郊原莽而蒼，生意密如櫛。農飱頗順適，晝氣更盈溢。摳衣就鞍韉，前引以一卒。馳提曆灣紆，林木榮棗栗。豁然就平曠，天壤合爲一。稍過王務陂，陂長水波濶。驚風摇澎湃，鳬鴨語啾唧。却思在江湖，雙艣更輕疾。川陸雖不同，吾心兩無必。匆匆背鄉井，瑣瑣干禄秩。功名未及試，行役甘于蜜。安得擺覉牽，優游老蓬蓽。
至趙莊鎮捨轎乘馬二首  其二 孔武仲
晴郊漠漠翠烟浮，乘興閒登棗下騮。風色斗回成凛冽，却添貂帽擁駝裘。
舍轎馬而步 孔武仲
嚴風駕雪霜，吾轎頗温燠。白日煖郊原，吾馬快馳逐。二者皆得用，翩如兩黄鵠。馬驕倦提策，轎狹厭攣束。何以救斯弊，奔馳有吾足。副之兩革靴，隨以一笻竹。鳬趨上高岡，虎步出平陸。折花得低枝，照影臨深谷。道逢田間叟，時訪以耕牧。北音稍入耳，俚語俄滿腹。行行及前堆，小汗已霡霂。芳草可爲茵，吾眠不須褥。人生忌太佚，終歳居華屋。醉飽耳目昏，軟暖筋骸縮。今吾異于此，千里干微禄。朝隨麏麞騁，夜侣鴻雁宿。户摳勞乃久，金礦鍛方熟。聊歌以自娛，不作楊朱哭。
江晦叔見訪于興國寺見庭中修竹兩竿云竹雖不多而蕭騷可愛因贈之詩 孔武仲
憶昨在江都，聨君城一曲。我家百色無，唯有數竿竹。琅玕淨相倚，蕭灑意常足。君亦時見過，笑語伴幽獨。别來七見春，屢送光景速。京師車馬煩，高塵蔽華屋。僧室日閉關，靜若在巖谷。忽聞剥啄聲，把手叙寒燠。嵌空疉石畔，亦有雙筠緑。動君青雲興，賞眄不移目。愛其蕭騷風，摇此蒼翠玉。有如嗜膾炙，久矣虛其腹。一旦逢割鮮，欣然喜如沃。乃知物外適，可以傲流俗。奉常官事簡，佳集時可卜。軒窗闢深邃，冠帯脫拘束。文枰稍拂拭，白黑看馳逐。更設茶兩旗，何須酒百斛。
寄經父兄 孔武仲
我出亂山來，兄入亂山去。出山何必佳，匹馬紅塵路。入山勿辭勤，﨑嶇與天鄰。天門西北去，石眼行車輪。落盡江南柳，塞榆應知春。去去何時歸，天涯可寄衣。霜高鴻雁還，無使信音稀。
大風 孔武仲
昔遊江湖上，厭看無限不測之高浪。今栖塵土中，慣聽掀天拔木之狂風。風豪浪狠常相逐，我生此世宜阨窮。浪頭漫漫從海起，客舟摇戰如枯葦。回橰轉尾入深灣，往往三分偷得一分睡。豈如秋宜門東僦屋居，突兀前堂掌平地。風從崑崙溟渤來，平頭疾轉數千里。金鋒相磨衆鬼兵，介馬爭先萬胡騎。㨟搶震壓尤可驚，千妖百怪悲號聲。我時安眠不覺躩然起，爐烟寂滅燈冥冥。褰衣正欲走出户，户未開扃已吹仆。閉門正欲避風來，風入衣襟不肯去。天涯地角兩茫茫，一身渾無逃遁處。明朝撿點窗户間，浮埃委積如丘山。遥知九衢中，馬走廢往還。我欲投書訴風伯，帝閽峨峨不可攀。怒攜干將遶四璧，空有壯氣膨心肝。頗疑猛虎嘯林薄，慘淡陰威動寥廓。又疑土伯夜與風神爭，叱咤喑啞騁獰惡。明當折簡問巫陽，天上誰人司槖籥。
數詩分題二首  其一 孔武仲
一邑臨襄漢，青衫正少年。二毛侵鬢髪，披霧始窺天。三接龍光遠，曈曨白日邊。四門方雜還，羔雁賁林泉。五斗安微禄，雖貧志浩然。六韜聊自試，有策佐平燕。七札穿强弩，諸君必凱旋。八荒馳貢篚，恩旨罷戈鋋。九九期君用，慚非命世賢。十官何敢望，於此卜歸田。
數詩分題二首  其二 孔武仲
一樽勸君飲，舉觴莫遲遲。二月風景妍，都人正游嬉。三春已失一，胡不惜芳時。四郊更清曠，紅紫耀漣漪。五侯盛供帳，出以歌鼓隨。六龍西翺翔，迅速不可追。七澤起悲風，晚景含崦嵫。八音莫停奏，妙舞隨金絲。九門稍合鑰，莫時淚沾衣。十里燈燭光，醉矣各還歸。
招竹元珍賞江洲新茶 孔武仲
我生世味薄，所好唯真茶。江南隔浮雲，廬岳望苦賖。煎烹逐風土，白水和脂麻。有客自遠至，開緘得新芽。乍見真邂逅，失喜成讙譁。掬視未及飲，清香破昏邪。堂堂京邑雄，萬貨來天涯。念此至靈草，﨑嶇亦隨車。小磨元自攜，瑩白無纎瑕。玉塵漸委積，鷹嘴猶交加。汲泉方汙埃，上以密葉遮。蟹眼已鳴沸，君來何晚耶。相呼共一啜，如到神仙家。煩襟得浣濯，兩目袪昏花。閒居無他樂，頼有此趣佳。煌煌金張門，酒肉爭豪奢。冷淡不輒飲，千金賞箏琶。一醒又五斗，顔角如烘霞。蔗漿爽肺肝，金椀嗽齒牙。坐覘吾曹癖，往往笑以嗟。人生樂不同，未用相矜夸。吟罷腹饑吼，空庭噪昏鴉。
廣津倉檢視斛斗 孔武仲
長渠西來擬天漢，千里清陰緑楊岸。高墉傑屋如屯雲，碧瓦參差插天半。小樓三尺偷晨光，山低堆積白與黄。千艘一卸須臾了，江湖極目來帆檣。國家稅法擬前古，還以養人非自富。連雲習射皆貔貅，月禀太倉急風雨。歳深敝積如鼠穴，檢視之官緣此設。我初受牒頗激昂，匹馬朝朝踏殘月。千籌簇簇來如林，袍鞾兀坐清槐陰。秋毫増損必拘送，莫怨小官持法深。吾槩視此平如水，運量四海亦如此。今朝且佐大司農，他時敢獻明天子。
送元珍赴官合州 孔武仲
羈旅倦京國，春風常閉門。叩門誰過我，云是竹王孫。頎然八尺長，玉質文理温。探之以羣書，浩渺傾崑崙。餘波濯我熱，挹取不計盆。朝落清風窗，暮埽明月軒。傲兀足真趣，不隨車馬喧。動可與俱遊，靜可與忘言。胡爲捨我去，獨指岷江源。偪側鳳翔西，叠嶺如駿奔。滔滔蜀天漏，沉沉山月昏。到官復何時，清秋禾黍翻。冷局自少責，讀書勿忘餐。登臨時自適，吟思攪乾坤。魚雁若可託，篇詩寄湘沅。
送李大夫管勾太平宫居袁州 孔武仲
康定慶曆披羣英，公爲布衣歌太平。熙寧元豐王道興，公作太守逢休明。四十年間走四海，崛然不肯干公卿。峨峨正議天柱壯，皎皎素節冰壺清。胸中慨慷外間易，年高未見白髪生。罷節巴陵歸意銳，奈何去就不敢輕。馳歸天寵乞閒避，諸郎惜祿猶屢爭。毅然不與兒女計，飛章丹扆論赤誠。明朝果得琳宫去，匡廬山色遥相迎。玉溪氣象自瀟灑，新磨古鏡當霄橫。修篁萬竿飽霜雪，枯棋一局酒滿觥。時邀賓朋叙野史，間擁雪鶴登岩扃。妄排丹鼎夜不寐，邂逅黄金燒可成。未應謝傅入滄海，行見盧敖朝玉京。
代簡别林次中 孔武仲
常思洞庭湖，夢想東南游。浩渺七百里，控带三五州。霪霖稍開霽，萬頃涵新秋。此時登臨勢，併在岳陽樓。水天兩琉璃，瑩濶相沉浮。爽氣動林木，無風亦颼飀。願言追壯觀，兩漿推輕舟。何異泛滄海，便可掛浮丘。前日到君家，日暮空回舟。徑遣長鬚來，見邀頗綢繆。謂此千里别，一散未易收。相去况咫尺，能上河梁不。顧我行役長，感君風義遒。好在更加飱，行子不可留。
代簡答次中見留 孔武仲
詩誇洞庭湖，蓋舉其麤爾。自此稍南行，更有瀟湘水。瀟湘如此流，淺深清見底。吾邑在其旁，桑麻百餘里。民經南巡後，淳龎猶可喜。白酒日相沽，鱸魚夜成市。念方從吏隱，小官不爲耻。先期了賦租，隨時用鞭箠。此外無餘事，看山聊隠几。還作小詩篇，寄聲前御史。御史吾故人，風義今爲偉。超遷未復甚，久仆行復起。但使交期在，不須論遠邇。今夕宿朱仙，相望月明裏。
時雨 孔武仲
空車輾雷幟推電，千里冥冥甘雨遍。元豐嘉號卜長年，太乙尊神宅畿甸。齋宫夜禱天俯聽，美澤朝流慰人願。豆苖蓬蓬粟低垂，土脉舒蘇蝗不飛。野老謳歌忘帝力，夕陽相與荷鋤歸。
雨中 孔武仲
大雨已滂流，小雨仍霡霂。風來掃欲斷，雲送還相續。凝陰壓天宇，蒸潤浸旅服。隴上麥經秋，江南梅已熟。
蔡州三首  其一 孔武仲
愁雲昏昏掩六月，電光霍霍盤四隅。淮西一雨三晝夜，長瀾積潦無處無。試登高樓望四野，平田渺渺成江湖。山源奔溢來處遠，晨朝又報高丈餘。重闉閉築僅自守，一带縈疊何其孤。頽墻處處若山壞，百舍相望無完區。辛勤買得稭一束，馬饑况乏粟與芻。三十年間走四方，始遭此厄真窮途。跧居丘亭往來斷，時起顧是青雲衢。如絲一罅見天面，頑陰復起相糢糊。幽憂填胸不自遣，强扣瓦缶傾殘壺。醉中暫爾神氣王，醒定更覺心摧枯。城陰老蛙正逸樂，聲如轉軸相鳴呼。强弓毒矢未易射，欲殺唯有企翁符。吾家此去八十驛，愁來更展江湖圖。
蔡州三首  其二 孔武仲
狂霖出羣山，夜半擊堤口。水橫溢陵阿，餘波猶怒吼。東村五百户，一塌如摧朽。硉兀聲如雷，牛馬不及走。壯者上枝柯，幼子浮罌缶。驚逐吞天瀾，兒猶闖其母。旁人避形迹，睨視誰敢救。凍餒何足言，餘生豈能久。人云淮西水，如此昔未有。我生真厄窮，出與此災偶。晨興得枯槎，泛若上牛斗。獨濟恐難安，人危敢援手。
蔡州三首  其三 孔武仲
行路難，歸去來。三日汝南城不開，天角隱隱聞輕雷。掣電更劃劃，猛雨還漼漼。稍添汪汪陂，漸淹高高臺。我欲晨興出南郭，極目唯有白水漫蒿萊。驛道安在哉，連山洑流相喧豗。父母不復顧，嬰孩棄之如塵埃。戢戢生魚頭，人世永隔良可哀。清都咫尺可以訴，誰挽北斗魁。嗚呼行路之難，邦人之災。
劉公詩 孔武仲
原甫吾不識，聞之士大夫。少時已絕羣，卓犖千里駒。讀書足智慮，萬卷力有餘。善發六藝藴，高談詆先儒。天文地理學，道藏及浮屠。纎悉無不講，講之皆粲如。文章弄豪贍，咳唾玉與珠。避落八極間，買者論錙銖。爲人又挺特，不與俠者俱。伉健虎獨步，軒昂鶴仍孤。身雖登兩禁，未及秉鈞樞。爽氣隨沆瀣，斂收入清都。嗟嗟劉夫子，信是荀揚徒。冨貴非窮愁，而復多著書。荒城過宿雨，古寺入平蕪。鬱鬱壁上詩，奎鈎照天衢。我來值日暮，篝火爲踟蹰。想見其風骨，磊落眉宇踈。邦人好事少，不以玉石摹。歳月更久遠，彫摧逐泥塗。作詩貴述美，聊用贊不渝。
入關山 孔武仲
輕輿兀兀乘朝暉，漸入山徑行逶迤。昨日喜與山相見，今日得與山相隨。山中老翁迎我笑，借問久矣來何遲。答云王都冨且樂，四方車馬皆奔馳。我雖踈慵亦勉强，天恩得邑方南歸。山林朝市不同調，公雖高？宜無譏。老翁聞語更驩意，爲我煮水燒松枝。山家十錢得升酒，勸我引觴聊沃饑。爲翁一奏白雪曲，翁亦爲我歌紫芝。此聲淡泊極有味，往往世俗無人知。山中之樂有如此，嗟我捨此將焉之。
新安鋪三首  其一 孔武仲
罩罩澗中草，泠泠山崦泉。泉甘而草芳，旁有屋數椽。夕陽漸近西風起，行客山頭望千里。
新安鋪三首  其二 孔武仲
薄雲斜日亂山川，投得荒亭晚息肩。地僻誰知藏好景，庭前花數折金錢。
新安鋪三首  其三 孔武仲
簟如秋水憩回廊，素月分輝百倍凉。山木交加無意緒，故教疏影到人床。
晝息于林下 孔武仲
大暑涉長川，前山後山深。忽逢輪囷木，投得數畝陰。僕夫六七人，卧起且呻吟。念爾亦太勞，獨佚我何心。試爲蘇門嘯，泠泠鸞鶴音。遺聲滿坑谷，爽氣回中林。松風爲之興，凉冷破煩襟。神骨斗醒快，炎蒸豈能侵。安得冩此懷，寄之朱絲琴。
途中大熱 孔武仲
促促客行遠，悠悠山路長。南歸當六月，復值此驕陽。祝融秉炎火，清曉升扶桑。流焰鍛地精，兀兀馳澗岡。籃輿如入焙，坐席似探湯。睛瞳熨不醒，背汗雨洋洋。否悶幾至死，忍渇尚傍徨。願借萬里雲，蔚蔚排穹蒼。護彼三足烏，潜行天中央。繼之以冷風，淅淅吹衣裳。豈獨一身輕，與物共清凉。
寄信州交代錢德循 孔武仲
處君以西軒之爽氣，贈君以仙府之名花。名花芬敷隨曉日，爽氣蕭颯凌朝霞。山川從此增秀色，塵埃不復留君家。羨君年少氣力銳，况有長才可經世。馳聲京邑蓋有年，作幕山州不得意。漫尋幽景養天真，積明不學陶潜醉。錢夫子，我今去指湘江邊，洞庭波瀾濶如海，與君似隔東南天。饒州亦有木犀種，真骨來從武夷洞。自有清香百步聞，煩君爲買雙株送。勿云千里移致難，從古物輕人意重。但將木李對瓊瑶，餘物區區且安用。
湓城東 孔武仲
廬山之岑岑，橫絕東南天。大江之湯湯，洲渚相鈎連。山水兩中間，君家之故園。憶昨别此去，春風初破年。歸來已秋節，登覽怳依然。萬里一轉蓬，四時真蛻蟬。退無環堵宫，長逐車與船。風景日愈佳，塵埃日纒綿。人事正浩蕩，徒勞賦歸田。
喜雨 孔武仲
暑伏忽已盡，金風稍自秋。驕陽仍不戢，歳計實可憂。昊天雖甚高，聰聰徹九州。聞其憔悴聲，知此黎民愁。白日収赫赫，慘雲布油油。昨朝雨意足，來自匡山頭。稍添郭南坡，次及城西疇。入夜又滂沛，四境略已周。平明出東郭，翠畝連山丘。爽氣吹客襟，餘聲壯溪流。自此飽香秔，可以繼麥麰。聊爲拊髀歌，以代擊壤謳。
白公草堂 孔武仲
達士因忘世，非求高尚名。林泉得佳處，風物有餘清。貝錦傷讒舌，浮雲寄宦情。詩才今古備，性理死生明。蓮沼秋芳合，香山晚翠橫。黄蘆繞官舍，不復念青城。
宿天池 孔武仲
我思廬山遊，發興自年少。偶來得閒侣，更欲窺衆妙。幽林穿蒙籠，青峰上嶮峭。遥看天池路，一線在巖徼。辛勤得至此，慘寂已西照。雲池桂無根，瞪視心膽掉。暮夜煙雲昏，西巖亦登眺。聖燈稍稍出，弄影何窈窕。一枝分百點，變態不可料。須臾歸寂滅，何處觀朕兆。僧房得栖宿，爽氣冰毛竅。翻然亦興盡，却恨歸途窵。緬懐道隆師，確不奉明詔。似與山間石，慇懃論久要。我今來時迫，心灰真可笑。明朝指繡谷，裹足登凉轎。揩却壁上名，恐爲高人笑。
卧龍潭 孔武仲
已登卧龍庵，更看卧龍瀑。來從不盡山，奔入無底谷。谷中鳴百雷，林外潄寒玉。雄豪與清泚，上下相接續。陽崖發幽花，陰壑偃喬木。兩崖天劃開，萬古神潜伏。我來坐潭上，俯仰清耳目。神骨倍瀟灑，衣襟仍霡霂。名山到能幾，好景看不足。慇懃莫思歸，更共潭邊宿。
二賢 孔武仲
羲之之墨池，淵明之醉石。人生嗜好亦天然，豈顧書淫與酒癖。一時聲價動宇宙，千古林泉記蹤跡。書固吾不能，酒亦久不喫。支笻葱翠畔，鑑影泓澄側。蕭然欣會間，頗類師也辟。所慕不靳能，舍此山南宅。
磁湖安流亭 孔武仲
怪石倚洪流，朱欄截荒磴。來窺空曠野，喜值波瀾定。涵虛無邊裏，見底皆淥淨。磁湖萬家會，華閣相輝映。雙峰引西洑，控帯浮郭盛。乃知一聚落，富庻亦有命。鐵冶今久貧，豪右蓋已病。憶初締造人，有力如卓鄭。瑰材照密石，歳久尚鮮瑩。俛仰正忘歸，白日動明鏡。風順當進帆，徘徊寄孤詠。
寄題王道祖秀光亭 孔武仲
徙倚望西南，秀色如可掬。湘水蹙纎羅，湘山叠明玉。清輝來西隅，朝爽浮萬屋。圖冩卒難成，登覽常不足。會計當而已，廉吏當寡欲。蕭然忘軒冕，日可娛幽獨。
西堂假山 孔武仲
范蠡不歸吳，魯連東泛海。當其縱目時，長有青山在。我今囚一官，宅舍不容改。塵囂日侵陵，視聽乏爽塏。天機能幾何，與物相葅醢。當求景物凈，以滌身心凂。縣南山不遠，溪口石可採。叠累亦成形，依稀聊自紿。寒餘洞泉脉，緑帯天邊藹。翠壁漸孱顔，奇峰何𡾊嵬。喬林相隱映，亭院生光彩。笑揖浮丘翁，霓旌如可待。區區浹時力，直欲凌真宰。稍全仁者樂，未恤兒軰駭。又動江南思，匡廬田已買。
寄題經父萱堂 孔武仲
萱堂有秋花，對客如勸侑。人生本多事，更以百憂副。愔愔橫天壤，擾擾迷刻漏。傾地救海涸，掲柱支山仆。徒將一心淑，日與萬慮鬭。不如偷餘閒，來此玩孤秀。熒熒千明缸，照映相前後。凝氣粲如笑，泣露亂欲溜。頽然寓遠懷，可以消永晝。吾兄儒林傑，器業包宇宙。﨑嶇從遠宦，爲國警邊候。飛沙蔽城隍，積雪冷襟袖。頗思東南州，水竹兩幽茂。樓臺壓江濤，窻户排雲岫。翹瞻不可見，夢想勞頭脰。樊籠送飛鴻，檻井看騰狖。暫憑時景佳，寛此腰圍瘦。吾儕所至樂，未厭夷居陋。賓侣時可邀，從容醉方酭。
尋真觀 孔武仲
武皇車駕東南出，訪道求仙希萬一。屏風九叠雲物清，意恐神仙藏此室。羽章之館締構新，壇塲夜夜祈星辰。蓬萊縹緲不可到，橋山一閉逾千春。詠真之天在旁側，白晝潭心飛霹靂。田收歳美龍亦閒，唯有濟瀹照空碧。誰道尋真是女郎，朝飡松桂夜焚香。明眸緑髩今何在，意已霞衣侍玉皇。
松上老藤 孔武仲
古木已昂藏，長藤亦奇怪。潛根蒼蘚中，矯尾青雲外。嚴嚴秋霜剥，悠悠夏景曬。摧殘復長養，鍛錬成老大。蛇蟠筋脈壯，龍死軀殻在。他時雷破山，大雨洒滂沛。兹松若變化，無乃遭結襘。附枝物所患，奪朱古爲戒。何不淬斧斤，誅鉏此蕭艾。
高臺歌 孔武仲
廢地積爲冡，昔曾遊宴來。冡廢無子孫，東家砌成臺。臺雖平方冡雖秃，物理廢興有往復。相逢莫喜亦莫愁，乘興且同臺上遊。
種粟行 孔武仲
大兒肩鋤出茅屋，小兒傾盤糝新粟。春來雪稀雨不成，田雖翻犂苦未足。嗚呼農人今向太平年，安得甘雨一洒萬物皆醒然。
賦張芸叟蕃刀 孔武仲
王師前年下靈州，先生奉詔爲參謀。軍書堆案不足道，欲斬名王懸髑髏。官供器械如山積，裝結雖巧體質浮。傳聞蕃刀最可用，買置不惜千金酧。沙河洗湔血痕盡，瑩若一水横清秋。長庚輝輝奪明月，光景迸溢不可收。軍回倉卒未及試，提挈萬里來荒陬。空齋倒掩閲圖史，深林永日號猩𪕋。揮鳴且欲驚暴客，敢議與國平寃讐。夜郎蒙恩放李白，炎嶺得旨還幽求。輕船共泊長沙岸，幾日對語清湘樓。紅蓮幕中邀客飲，霧雨咫尺迷汀洲。雜花落盡無處覓，官妓遣歸不敢留。清歡未免假外物，共說鐵劍勝倡優。君家所寶世稀有，滿坐傳看驚殊尤。護之太過却銹澁，頑蘚鬱結纒蒼虯。横磨十萬祇虚語，得此已足馳燕幽。今公又應元戎辟，真能寸截鯨鯢不。郗生入幕宜有畫，定遠出塞將封侯。我今喜得隨君去，長江渺渺平天流。路危或恐逢水怪，尾脊崔崒當吾舟。煩公一効佽飛勇，爲公椎鼓傾金甌。
張秉叔出紫雲回鑾圖以示坐客因爲賦之 孔武仲
開元太平無兵戎，真人味道希夷中。人間之樂已饒足，惟有青霄未追逐。坐中誰似葉先生，以氣爲糧常辟穀。朝登員嶠夕崑崙，只與神遊不要人。忽逢邀攜看月去，縹緲虚空生紫雲。蟾宫竟不容久住，仙樂飄飄送回去。歸來宫漏未移更，甲帳明釭宛如故。汾水悲歌仙不成，梨園空沒有遺聲。紅塵如海漲朝市，從此無人遊玉京。
徐成之園亭三詠 瑞香檻子 孔武仲
異國攜來看愈新，移當樽俎會嘉賓。雖無絕艷驚流俗，爲有清香得近人。燭下更宜觀態度，酒闌尤覺醒精神。湖南莫作淹留歎，已見潯陽二月春。
徐成之園亭三詠 竹逕桃花 孔武仲
闢地不盈畝，點綴成阻修。相招竹林逸，更作桃源遊。綽約新飲露，琅玕曾倚秋。春風蕩人意，此境獨清幽。
徐成之園亭三詠 石盤 孔武仲
攻玉爲方盤，可據以飲食。又可安文枰，兩仙相對奕。簿書應接罷，胥不留蹤跡。散步到其間，如臨蒼山壁。下有清冷波，灔灔欲侵席。坐兼仁智樂，豈獨煩襟釋。長沙春正妍，樽酒會嘉客。好事清河翁，題名刻之石。
寄題徐亭 孔武仲
清晨讀君碑，如到徐亭下。靈境猶縹緲，仙風已瀟洒。亭雖人爲之，洞是天開者。化工不自了，待子闢蓁野。徐君神骨不埃塵，疏眉秀目方青春。窮追屢束冦賊手，幽討却作煙霞人。當年遠祖嘗浮海，採藥仙山竟何在。君今復探山中奇，潭潭六室世未知。嗚呼安得此亭此洞在吾鄉，廬岳自此増輝光。
祠二廟之明日未得順風呈同行 孔武仲
岳州西祠從古有，控带洞庭湖之口。前對隠顯明滅之湘山，下接淵淪洶湧之長川。茫茫白沙連絕嶼，淡淡古木蟠蒼烟。昭靈王，左安流，右翠帳，朱幡擁前後。鋸牙虎視森兩廂，氣骨生獰欲奔走。我來纜舟日已昏，袍鞾跪聽祠官言。伏興進退如法式，四頋詭譎驚心魂。平明結束舟將解，叱吸仍聞北風大。焚香奏酒殊無計，伏渚藏汀姑有待。二王威神世所傳，鈐攝鬼怪賓靈仙。好風相送勢不難，舒卷造化須臾間。波回草動似有意，舉棹開帆即千里。吟詩賞月岳陽樓，買魚沽酒巴陵市。
廟下候風呈同行 孔武仲
楚水千百源，洞庭爲壯觀。勢居七澤右，地裂荆吳半。而我泛扁舟，飄然一歸雁。來之豈爲益，去亦未足算。胡不吹清波，縱發如飛翰。朝辭廟山曲，午泊巴陵岸。况有三面風，迎送俱無間。定非偏薄厚，以掇行旅訕。奈何苦流滯，兀兀晨復旰。采芹朝當蔬，伐竹暮供爨。舟師三十人，餓虎奔芻豢。使之裹糧絕，慮有探囊患。二王東南望，貌像頗輝煥。歌鼓歲無休，香燈夜侵旦。我爲江湖士，乞靈從弱冠。四到祠宫下，霜髯今已燦。王其故舊卹，勿以塗人看。尊師况慈忍，善道陰有賛。王心或未回，師頰固宜緩。靈珓似見許，歸來整檣幔。
登君山二首  其一 孔武仲
徑欲涉方壺，滄溟何太遠。試登君山杪，直望蒼梧晚。寂無纎塵動，迥快千里眼。勝境真少倫，仙山連禁苑。
登君山二首  其二 孔武仲
楚水吞東南，皤然天一腹。君山枕波面，半插蛾眉緑。平空接遊氣，杳蕩無川陸。歸槳恨匆匆，殘陽挂喬木。
武昌縣西山寺 孔武仲
吳王宫殿西山頭，蕭蕭爽氣長如秋。武昌連都甚偪仄，頼有此山供勝遊。東南豪傑俱故舊，當年孝廉孫仲謀。一朝名號僣九五，朱紫羅列皆公侯。驩娱應似河朔飲，縹緲宜有雲端樓。危絃脆管落天上，飲散咸入西江流。而今寂寞皆陳迹，遍地松竹清陰浮。巖泉滴瀝醒四座，相見環珮鏘琳球。龍泉寶氣亦消盡，磨劍只有空池留。老僧向我說遺事，興廢反覆令人愁。但當沈酣卷大白，徐趁明月牽歸舟。
同年兄袁思正江行相遇既别寓詩寄懐 孔武仲
楚水緑涵天，羣山靄而秀。君行當何之，我謁慚已後。輕舟翻然來，喜氣瀉襟袖。問知道途遠，驚我形容瘦。駸駸光景馳，暮夜逐清晝。嵩衡猶可秃，鬚鬢豈長茂。惟其寸心在，皎日經宇宙。持蓀可相慰，不必傾醇酎。君家多冠冕，煜煜五公胄。聲華滿天都，名字在英彀。登科况肩隨，兩紀詞塲舊。誰云班荆樂，却歎掺袪驟。荆民日安堵，漢政多寛宥。飲酒祝無何，千篇遲歸奏。
留題攬秀亭 孔武仲
平生愛湓浦，亦復思匡廬。恨無謝公屐，日與佳景疏。茲巖特曠快，一覽已有餘。驟雨過軒檻，清風來綺疏。因懐騎鯨客，更欲凌空虚。
自寶嚴入太一宫 孔武仲
蔚蔚山間松，泠泠山下泉。相遇復一時，小别已三年。松色愈深翠，泉意自潺湲。惟余不如昔，正憂世事煎。安得散萬慮，卷收歸自然。童顔替癯貌，緑髪换圓顛。因召杏壇叟，去拍洪崖肩。
炭步港觀螢 孔武仲
九華之南蘆葦長，流螢夕起不計雙。爛如神仙珠玉闕，青羅掩映千明釭。空江沉沉未見月，近浦穿林起還滅。魚遊鳥宿自不驚，我知此火初無情。
彭澤縣 孔武仲
西江之水何悠悠，下與江南爲一州。□□□□□□□，正以彭澤爲襟喉。千川百谷所合庾，盡傾此澤如盃甌。鳴聲唶唶光油油，不知其下有底不。昔人有卷長繩投，繫以南山之巨石，百尺不徹深潭湫。□□□□□□□，頗疑潜行通十洲。不然何此彈丸地，吸彼尾閭曾不休。城南十里山更稠，如立象馬如驅牛。下飲長江勢不竭，無始以來向東流。旋灣觸抵勁且遒，虎眼倒射驚沙鷗。黿鼉雖輕不能游，而况往復之行舟。下水從容勢猶可，上水辛勤人更愁。祠神皆以北風求，不爾豈但須臾留。天公頗知元元憂，胡不推山作平地，兩闢旁野爲通溝。征行萬里皆帖妥，靈揚之威從可收。陰官聞我言，駭汗盈臂韝。洒爲猛雨沃四野，驚雷夜震波瀾滮。我舌閣且凝，久病竟不瘳。强爲短歌題柿葉，欲憑雙鯉寄陽侯。
泊趙屯 孔武仲
憶昨省覲趨𤃩川，萊衣擁緑方少年。艱難險阻俱未歴，孟浪勇决唯争先。舟發趙屯猶未飯，有風北起空濛間。掀搖三山簸五岳，巨浪倒潑東南天。千林向人俱頓仆，兩岸過眼真飛鶱。帆檣迴戞河漢底，鷁首俯飲蛟龍淵。跳波濺沫來四面，坐中時得鯉與鱣。妻啼婢訕殊不頋，兀坐正讀逍遙篇。爲言方破萬里浪，不爾捉月爲神仙。江中逢巨石，頗突爲引牽。逡巡水勢亦平緩，幸免肝脛輸烏鳶。暮投彭澤宿荒草，神驚魄顫何能眠。自兹稍悟垂堂戒，靴紋纔起不敢前。矜持太過僅無患，往往所至傷流連。乃知老謀與壯事，心膽殊異難兼全。重來此地畏洶湧，藏舟别浦看漪漣。魚跳鷗下自可喜，何用蛟鰐飲流涎。斜陽依依炤草木，夾岸葭菼鋪書氈。兒今弱冠昔何有，昔頷無鬚今皓然。二十餘年纔瞬息，時事幾蛻如秋蟬。區區走俗亦何賴，安得尺地巢林泉。
雷亭四言 孔武仲
雷震於天，石隕於山。石則何罪，龍殛石間。容而不拒，石則有愆。毋謂恢廣，不察神奸。想方震時，大雨溢川。萬里晦冥，風霆後先。獨恨不及，徙倚縱觀。睨而不驚，知神之全。余後過之，間四十年。乃記其始，以永其傳。
清溪詞 孔武仲
譙門之南溪水長，斜暉倒閃青銅光。下與長江作支股，愁霖漲天江潦黄。江潦黄，入清溪。清溪到底終無泥，還如初出秀山時。
瓜步阻風 孔武仲
昨日焚香謁聖母，青衫鞠躬如負弩。但乞天開萬里明，埽去浮雲戢風雨。謂宜言發即響報，豈知神不聽我語。門前白浪如銀山，江上狂風如怒虎。船癡艣硬不能拔，未免棲遲傍洲渚。輕盈但愛白鷗飛，顛頓可憐芳草舞。三江五湖歴已盡，勢合平夷反齟齬。上水歌呼下水愁，北船縈絆南船去。寄言南船莫雄豪，萬事低昂如桔橰。我當賣劍買牲牢，再掃靈宇陳肩尻。黄金壺樽沃香醪，神喜借以南風高。揚帆拍手笑爾曹，不知流落何江皋，荒洲寂寥聽怒號。
奉祠城西夜坐苑中即事 孔武仲
喬林翳明星，林缺星粲然。長江闊咫尺，銀河爲通川。爽氣浮襟裾，中夜不成眠。星轉轂而西，河逶迤以遷。惜此嘉景邁，無由駐青天。萬古留此境，誰保金石堅。徘徊吟華月，更欲隨飛仙。
賦碼碯笛 孔武仲
羌兒吹笛作龍吟，中有太古之純音。伊人已死笛仍在，千古月明江水深。誰知巧匠尋山谷，蹙踏溪雲採明玉。雲谷之竹色黯黯，淺紫輕紅花映雨。正聲隠顯初無端，造化推移指法間。黄鍾妍美霜朝暖，無射凄凉暑月寒。軺車走遍天南北，此笛此聲何處得。韜之湘竹川錦囊，廣坐聊持衒賓客。弘農學士九尺長，頰顴山起鬢髯張。從容奏罷陽春曲，氣衰坦腹眠繩床。由來雅器自有合，不與教坊管絃雜。君不見開元名臣宋侍中，手揮羯鼓疾如風。
癸酉冬雪 孔武仲
平時看積雪，吟對佳山川。此地冨華屋，聽觀亦浩然。愛景匿何處，凍雪迷遠天。離離黄庭沙，種作白玉田。飛舞勢未已，參差態逾妍。坐來生精神，起步輕欲仙。京師百萬家，幾室無炊煙。南郭踵欲隨，袁安正高眠。且傾光禄酒，逸氣隨觥船。近害遠或利，從古占豐年。
送范中濟侍郎知慶州 孔武仲
平時廣朝中，相見輒歡喜。昂藏八尺身，所負必奇偉。四方獻善敗，軍國盈虚計。叩之如川流，滚滚不知已。天子曰汝能，吾臣鮮其比。而况所設施，粲粲在邊鄙。西戎未純一，汝可三軍帥。擒之或縱之，高枕惟爾恃。公拜稽首歸，眉目凛生氣。頑童玩天恩，豢養若驕子。欲痛以鞭笞，而畏啼不止。二者不兩全，在所以節制。又如畜狂犬，繫頸不繫尾。收其要害處，進退隨所指。重城夜徹關，沙漠浄如水。辭别不躊躇，安邊從此始。
題瑞聖園 孔武仲
深沉百尺池，坐見淵魚躍。蓊蔚千秋木，中聞魚鳥樂。久與魚鳥暌，塵土厭徽索。偶來叩異境，佳思得開廓。朝廷尚清熙，聖主守勤約。鑾輿不遊幸，花卉任榮落。便如到山林，不悟近城郭。心閒與境一，足以慰寂寞。由來市朝味，未易勝林壑。因循不遠引，僉信吾儕弱。
答毅父 孔武仲
朝趁朔風出，暮乘殘月歸。塵埃變髪毛，豈不損裘衣。憶昔年少日，未知願輕肥。登高作越吟，所喜獨翠微。至今清興在，夢與南雲飛。奈何寸景間，擾擾隨鞍鞿。已營三畝田，臨流架柴扉。惠而好我者，儻許相因依。種玉雖未熟，清泉猶禦饑。
送林子中知成都 孔武仲
鞍馬覆山黑，旌旗垂野紅。問遠誰當行，太守臨蜀中。太守時之豪，學博文章工。人事未稱遂，﨑嶇已巴東。公年方六十，皎皎頭如童。不服何首烏，自有夜氣充。丹田芙蕖開，餘光發形容。推此見治民，亦與治身同。以静鎮浮躁，以仁蘇疲癃。一夫無向隅，四野常年豐。間出作遨頭，伐擊鼓與鐘。遠民生愛敬，有古循吏風。豈止招學徒，區區繼文翁。
夏夜坐遊李左藏園常父子駿明叔毅父元忠時新除宣守不與朝參故斷章及之 孔武仲
王城雖多賢，相過每希濶。今夕復何夕，共此青天月。鄰園初剗築，咫尺夷且潔。胡床占勢便，漫不就行列。素華正冲融，湛露已凝冽。羣星亦自喜，點點欲螢滅。衣襟稍凄凉，何處有炎熱。夐宜在山谷，乃復近城闕。高談追鴻冥，不墮世覊紲。趣駕公等歸，晨雞有朝謁。
江豚詩 孔武仲
黑者江豚，白者白塈。狀異名殊，同宅大水。淵有羣魚，掠以肥已。是謂小害，顧有可喜。大川夷平，縞素不起。兩兩出没，矜其頰嘴。若俛若仰，若躍若跪。舟人相語，驚瀾將作。亟入灣浦，踣檣布筰。俄頃風至，簸山搖岳。浪如車輪，氛霧相薄。舟人燕安，如在城郭。先事而告，昭哉爾功。鰐啗牛馬，頭象鼉龍。暴殄天物，安得爾同。于人無害，所欲易充。暴露形體，告人以忠。又多膏油，以助汝工。江湖下貧，機杼以農。烏鵲知風，商羊識雨。大厦之下，風雨何苦。豈知舟航，方在積險。以爾占天，蓍蔡之驗。古之報祭，不遺微蟲。孰揚爾烈，登薦蜡宫。世不爾好，復惟爾惡。我作此歌，爲昭其故。
臨江鮑守示詩二篇因寄之 孔武仲
官居無時節，簿領去復迴。脅息文網中，壯心安在哉。積雪滿西峰，中天白皚皚。簾幄晝生寒，復見詩筒來。煩襟得洗瀹，耳目亡氛埃。紀德無可陳，詩情如七哀。昔聞參軍逸，今見太守才。况有循吏政，養民如嬰孩。窮山虎豹伏，曠野桑麻開。邂逅春色滿，百卉東風催。吾鄉足山水，使宅佳池臺。篇章日愈多，無惜分瓊瑰。
堤下 孔武仲
堤下人家喧笑語，高揭青帘椎瓦鼓。黄流滚滚經簷甍，一任征夫作船苦。緑榆覆水平如盃，前灣旋放水頭來。深如怒虎著船底，玉石磊砢相喧豗。黄河雖斷隋渠急，舟楫舒遲行旋澀。獨上平堤望遠天，衣裘已畏西風入。
寄襄邑宰丁陽叔 孔武仲
溪上一杯酒，送君今幾時。譬如霜林籜，浩蕩從風吹。初飄清湘濵，今落濁汴湄。蹉跎雖漸老，相見更容怡。尚賴城市俗，籃輿遠追隨。鳴騶驚雁鶩，笑語在空陂。會食古道場，僧房静簾帷。敗荷覆一水，落葉鳴軒墀。偶坐亦無事，幽來更何之。旁有宋襄墓，高墳映深祠。爐烟已寂寞，拱木相蔽虧。意象宛如在，興亡真可悲。寥寥千餘年，華采幾紛披。有如蛙争水，頃刻成枯池。池盡復爲陸，陸黍秋離離。追惟泓之戰，語濶氣甚夷。狗頸不急搦，干將仍倒持。欲將烏合衆，慕彼鷹揚師。首領幾不完，身復爲囚覊。好大不量力，荒哉徒爾爲。曾不如勾踐，潜軍卷旌麾。夜上姑蘇臺，吳人猶不知。用兵貴權謀，高言竟何施。從兹以名邑，留作永世規。隧道彷彿在，披榛猶可窺。陳迹何足究，吾儕寧好奇。又上金山殿，平瞰天一涯。横颷響羣鐸，驚鳥投深枝。清興乘未盡，夕陽已紛馳。流水復相促，扁舟從此移。怒號入旅枕，先聲戒寒期。相過不可得，况復窮遊嬉。後會果安在，張本以今詩。
猩猩毛筆與黄魯直同賦 孔武仲
染血以爲衣，稍親日月光。封唇以佐酒，衆饌登華堂。誰令拔其毛，萬里歸文房。纎妍依象管，寂寞伴螢囊。生已多言語，死猶近文章。一身皆有用，豈卹軀幹傷。鼠須固微細，兔毫亦尋常。物以異爲貴，嗟哉俱自戕。
汴河 孔武仲
{禜示=石}渠斜與昆河接，河遠渠慳幾可涉。狂霖一漲高十尋，迅瀉東來比三峽。崩騰下與淮泗會，清泚亦容伊雒雜。横空九闕真垂虹，怒捲千艘如敗葉。祇堪平地看洶湧，何事乘危理舟楫。共夫鵝鸛行天上，遙與谷中相應答。但憂心手一乖迕，巨舶高檣兩摧折。而余進退久安命，掲厲以望初不懾。妻孥亦已慣江湖，笑語猶如泛山陿。鳴弓擊柝驚夜盜，掘茹撈鰕佐晨饁。時登絕逕步榆柳，或面荒陂看鳬鴨。我生東南趣向野，揮弄清溪看苕霅。枕流潄石真所便，履濁凌險終未愜。觚稜漸喜金闕近，釜甑何憂米塩乏。渾如海客泛枯槎，繚繞明河望閶闔。
汴河汲井 孔武仲
解纜古城陰，繫舟緑榆影。浩蕩觀濁流，咫尺有甘井。譬如坐湯鑊，傍觀冰玉冷。望之首不回，清泉逐修綆。餘香入新稻，真味添細茗。蒸骨爲之凉，醉魄一以醒。昔有少陵翁，卜居在遐境。美味當百金，修筒接千嶺。我今渾不費，汲取在俄頃。川路遠迢迢，客愁長耿耿。得此稍忘憂，無殊卧箕潁。
試院看月呈子駿明叔 孔武仲
禁城遙想催銀箭，燈火相望人語斷。門外流塵任自高，中秋好月來相伴。依樓委砌冰皎潔，射隙侵櫺雪凌亂。同僚二公迹見親，相應頋影爲三人。吟咏清景臨佳樹，骨爽襟寒不能去。頗疑宵夢到蟾宫，欲把秋毫分玉兔。中山美酒生微波，銀瓶快瀉金叵羅，相邀一醉君如何。
食蛤蜊呈子駿明叔 孔武仲
兩君霜夜兩相過，有酒無肴争奈何。蛤蜊買得雖不多，百枚包以一枯荷。呼奴再濯清泠波，玉石磊落聲相磨。乾薪烈焰稍駢羅，暴殄天物真煩苛。閉關拒敵難揮戈，劃然雙闢如嘘呵。天然甘露貯玉窠，不須易牙爲調和。争先賈勇手自拏，莫笑擎盤無翠娥。釪明肉净絕泥沙，棄擲頑殻如投梭。宫醅灧灧鸚鵡螺，滿飲不惜朱顔酡。念初搜索從海涯，千斤秪載雙駱駝。都城觀闕雲峨峨，時新首到王公家。吾儕得啖已蹉跎，勢力不敵怨則那。往歲端居臨漕河，此物堆積如山坡。蟶𧍧淡菜暨車蛾，其實氣味俱同科。但嫌咀嚼費齒牙，何嘗珍惜如京華。物雖難得味乃佳，一壺千金古所嗟，三嗅而興君爲歌。
魚石二首  其一 孔武仲
人疑魚託石，我謂石爲魚。持以贈君子，端能辟蠧書。無情逐波浪，有此璠與璵。坐得江湖意，蕭然亦起予。
魚石二首  其二 孔武仲
鬐鬛真可辨，精研真入神。得非造化境，亦有雕鎪人。頗疑著妄想，歲久積成真。兹理不足怪，方屏藏月輪。
遣百朋赴太學補試 孔武仲
冉冉浪相逐，江湖今十年。念使從遠學，家貧乏鞍韀。一官來京都，環堵當西阡。學省咫尺近，彷彿聞誦弦。暫當辭家庭，裘馬去翩翩。英豪多出此，切琢期勉旃。昔我遠方來，算里近五千。清燈耿殘月，積雪堆窮年。對經必斂衽，求師欣執鞭。絢藻頗不乏，屢貢多士先。所願克堂構，使我安食眠。爾祖最爾愛，置膝自撫憐。追恨不及見，泪下如湧泉。
李公擇山房 孔武仲
石磴不容步，喬林森迴還。聞昔有威鳳，養羽留此山。乘此去翺翔，得意今不還。餘音落何處，尚在雲泉間。陳迹雖可尋，飛轍誰能攀。
葉師迎娶還吳省親遂之官達州以詩見意 孔武仲
言止蘇臺駕，遂泛荆江舟。京師訣别易，不以樽俎留。念書片言贈，俚音謝珠球。飛飛雙鳳凰，指日還故丘。更翔西南天，江雲慘高秋。尊公今季鷹，菰蓴契良謀。恩威在兩部，所至膏澤流。弟當繼華門，不愧古箕裘。高風長堤柳，挂帨已雄牛。相望以功業，毋爲置書郵。
送趙正夫使江東 孔武仲
酌我一樽酒，送君千里行。青天連上黨，秋雁回汾并。戍壘鞠芳草，耕夫歌太平。庶獄須照膽，多士在提衡。暫往喻上意，還歸對承明。無爲厭朝集，寂寞戀邊城。
送畢公叔使河北 孔武仲
東觀久寂寥，君王念多士。鸞鳳望青雲，聯翩羽翰起。英英畢公叔，聲價動天子。劇談時利害，如瀉九江水。驊騮厭覊縻，放步即千里。間關北門道，牽車從此始。蓬瀛墨寶爛，原隰皇華美。英氣掃豺狼，清風回獄市。雖牽倚門念，猶勝捧檄喜。書止慰索居，時付黄河鯉。
書館買粟飯取閤門水以接晝饑 孔武仲
食粟淡有味，飲泉甘且清。粟白來天市，泉美汲官城。斜暉轉西窗，饑腸蚯蚓鳴。暫時簞瓢趣，無計邱壑情。華堂發八珍，甘鮮雜鹹腥。挾取既不專，棄餘飼蒼蠅。何如簡且易，月夜泛瑤瓊。快汲不留咽，殊勝豆與粳。井冽有真甘，復不糝藜羮。
遊善題寺二首 李長者畫像 孔武仲
磥砢一居士，娉婷雙少年。對景如無有，著書方浩然。分身聊示現，誰悟此因緣。
遊善題寺二首 殿西 孔武仲
步屧出廣殿，花木何陰陰。鳥聲來迎客，幽趣是山林。當年曾如此，遍入匡廬深。
五月望參 孔武仲
起夜詠庭燎，晨裝候當門。雙飛劃天起，萬馬散雲屯。王喬背城郭，飛鸞從遠村。入綴外朝列，每瞻天帝尊。時值甘雨足，大官復牢飱。殿開宸極正，日映玉顔温。抃舞効百獸，飛翔侣羣鴛。復轉千步廊，峥嶸望西昆。朋簮談笑餘，經史多討論。
謁蘇子瞻因寄 孔武仲
華嚴長者貌古奇，紫瞳奕奕雙眉垂。顔如桃花兩侍兒，問其姓名自不知。囁嚅欲吐新奇詞，豈亦有虎來護持。維摩高卧盡不應，蓬山藏史策馬馳。三豪兀坐渾如痴，錯認醍醐是酒巵，誰將此景付畫師。
五月廿八日雨後 孔武仲
黄昏雨一雨，稍覺襟袖凉。中宵如河決，浩渺不可當。浮雲合四溟，無復窺神光。門巷失舊徑，北鄰有頽墻。恐地俱蟄龍，難安三尺床。閽人亟來告，客土壞溝防。坐此不疏達，漸漬室與堂。我迷忽復悟，豈暇立徬徨。荷鍤裒衆力，畚土逾百筐。坎窗快不隔，飛流復湯湯。中庭燥如舊，漠漠蘭芷香。廼知天下事，壅塞成疽瘡。决水復不難，吾有扁鵲方。
籍田觀荷花 孔武仲
緑水滿平郊，江蓮輝幽渚。偷香一霎風，逞響無邊雨。波間的皪笑，竹裏嬋娟舞。異境看仙姿，蕭然失煩暑。
送蘇邁尉酸棗 孔武仲
酷暑日逾退，凉風生早秋。翩翩蘇公子，一官不遠遊。仕養兩得意，人生復何求。駿馬如飛星，錦带垂吴鈎。到邑嚚訟少，官閑吏兵休。還當有佳吟，吟到黄河頭。